Cadangan gaji minimum RM1,500 jejaskan pemulihan ekonomi – MEF

KUALA LUMPUR, 6 Feb – Persekutuan Majikan-majikan Malaysia (MEF) mengulangi bahawa situasi sekarang bukan masa yang sesuai untuk meningkatkan kos menjalankan perniagaan dan cadangan pelaksanaan gaji minimum baharu RM1,500 akan menjejaskan pemulihan ekonomi.

Presiden, Datuk Dr Syed Hussain Syed Husman berkata majoriti perniagaan Malaysia tidak bersedia dan tidak dapat melaksanakan cadangan gaji minimum baharu itu kerana mereka belum mencapai kestabilan ekoran kejutan ekonomi akibat COVID-19 dan kesan buruk daripada banjir besar baru-baru ini.

“Lebih banyak usaha sewajarnya dilakukan untuk pemulihan perniagaan dalam sektor swasta di samping mengawal kenaikan kos produk dan perkhidmatan. Kita mesti ingat, kebanyakan perniagaan Malaysia adalah perusahaan mikro, kecil dan sederhana (PMKS) dengan 98.9 peratus berada dalam kumpulan ini.

Beliau berkata PMKS juga telah sedia menderita, dan walaupun berlaku kenaikan kecil dari segi kos perniagaan, ia akan memburukkan lagi nasib mereka dan perniagaan mungkin ditutup, ditambah pula dengan kenaikan RM300/RM400 sebulan selain gaji minimum nasional sedia ada.

Syed Hussain berkata gaji minimum RM1,500 akan menaikkan kos barangan dan perkhidmatan selain kos operasi justeru, sekarang bukan masanya untuk melaksanakan sebarang kenaikan ke atas gaji minimum.

“Gaji minimum RM1,500 kebanyakannya akan diberikan kepada buruh asing memandangkan rakyat tempatan sudah dibayar gaji yang lebih tinggi, ini sekali gus menyebabkan pengaliran keluar wang akan terus meningkat,” katanya.

“Sebarang kenaikan ke atas gaji minimum akan memberi manfaat kepada pekerja yang gajinya lebih rendah daripada kadar gaji minimum kebangsaan baharu dan sebahagian besar daripada mereka ialah pekerja asing,” katanya.

Menurut laporan media semalam, pekerja negara ini dijangka menikmati penetapan kadar gaji minimum yang baharu, pada nilai sekitar RM1,500 sebulan sebelum penghujung 2022.

Menteri Sumber Manusia, Datuk Seri M Saravanan berkata walaupun nilai sebenar kadar baharu itu belum dimuktamadkan, beliau positif perkara itu boleh direalisasikan selepas mendapat persetujuan Jemaah Menteri, menurut laporan itu. – BERNAMA


Janda dakwa dirogol polis, hadapi tuduhan edar, miliki dadah

KOTA BHARU 15 Jun – Seorang ibu tunggal yang mendakwa dirinya dirogol seorang pegawai polis semasa dalam tahanan, hari ini, dihadapkan ke Mahkamah Majistret di sini atas pertuduhan mengedar dan memiliki dadah, di sebuah rumah awal bulan ini.

Mengikut pertuduhan pertama, kedua-dua tertuduh didakwa bersama-sama mengedar dadah disyaki jenis methamphetamine seberat 61 gram (g) di sebuah rumah di Kampung Bunut Payong dekat sini pada 4.20 petang, 4 Jun lalu.

Kesalahan itu didakwa mengikut Seksyen 39B(1)(a) Akta Dadah Berbahaya 1952 dan boleh dihukum mengikut Seksyen 39B(2) akta sama, yang memperuntukkan hukuman mati jika sabit kesalahan.

Mereka juga dituduh memiliki dadah jenis sama dengan berat 13.6g pada tempat, waktu dan tarikh sama mengikut Seksyen 12(2) Akta Dadah Berbahaya 1952, jika sabit kesalahan boleh dihukum mengikut Seksyen 39A(1) akta sama, yang membawa hukuman penjara maksimum lima tahun dan sebatan.

Pendakwaan dikendalikan Timbalan Pendakwa Raya Siti Edabayu Subhan, manakala wanita dan lelaki itu tidak diwakili peguam dan 15 Ogos ditetapkan untuk sebutan semula kes.

Pada 9 Jun lalu, dilaporkan seorang pegawai polis ditahan reman bagi membantu siasatan kes seks oral dan rogol melibatkan ibu tunggal itu di sebuah bilik di Ibu Pejabat Polis Daerah (IPD), di sini, pada 5 Jun lalu.


Kursus pendek dua bulan bantu lepasan SPM

AYER KEROH 1 Julai – Lebih 50 pelajar lepasan Sijil Pelajaran Malaysia (SPM) mengikuti Program Intro Career (PIC) anjuran Kolej Antarabangsa Yayasan Melaka (KAYM), baru-baru ini.

Penyelaras Program, Radhi Amir berkata, program yang berlangsung selama dua bulan dan tamat pada 22 Jun lepas merupakan nilai tambah kepada pelajar sebelum meneruskan pengajian ke peringkat lebih tinggi.

Katanya, program itu menerima sambutan yang menggalakkan daripada pelajar yang menunggu keputusan SPM, yang mana mereka dapat menimba pelbagai ilmu sebelum ke alam pengajian tinggi.

“Program ini memberikan pelajaran secara teori dan praktikal oleh tenaga pengajar yang berpengalaman dan pelajar dapat mengenal pasti potensi diri dengan mengembangkan bakat serta kemahiran mereka.

“Pada masa sama, ia juga membuka peluang kepada pelajar membuktikan keupayaan mereka dengan mengaplikasikan teori yang dipelajar selama dua bulan di sini,” katanya kepada Melaka Hari Ini.

Sementara itu, seorang pelajar, Muhammad Aizzad Zam Zam, 18, berkata menerusi kursus PIC itu, dia mendapat cukup berharga, di samping berpeluang memilih bidang yang diminati.

“Selain dapat mengisi masa terluang sementara menunggu keputusan SPM bakal tiba, saya dapat pelbagai ilmu dan pengalaman yang seronok menerusi program PIC ini.

“Program PIC ini menawarkan pembelajaran praktikal dimana saya mempelajari pelbagai teknik pengurusan lapangan terbang dan penyelenggaraan kepingan dan logam yang sangat penting dalam penerbangan,” katanya yang menerima Sijil Pengurusan Lapangan Terbang pada program terbabit.


Masri dilantik Datuk Bandar MBS yang baharu

SEREMBAN 23 Julai – Timbalan Setiausaha Kerajaan Negeri Sembilan (Pengurusan) Datuk Masri Razali dilantik sebagai Datuk Bandar Majlis Bandaraya Seremban (MBS) yang baharu berkuat kuasa hari ini.

Menteri Besar Negeri Sembilan Datuk Seri Aminuddin Harun dalam kenyataan hari ini berkata, Masri menggantikan Datuk Zazali Salehudin yang bersara wajib daripada perkhidmatan awam.

Masri yang merupakan lulusan Sarjana (Pentadbiran Perniagaan) dari Universiti Kebangsaan Malaysia memulakan kerjaya dalam perkhidmatan awam pada 1997 sebagai Pegawai Hal Ehwal Islam di bawah Pentadbiran Setiausaha Kerajaan Negeri Sembilan.

Beliau seterusnya dilantik sebagai Pegawai Tadbir dan Diplomatik di Jabatan Kemajuan Islam Malaysia pada tahun sama serta pernah berkhidmat di Kementerian Dalam Negeri, Institut Tadbiran Awam Negara dan Jabatan Perkhidmatan Awam Malaysia.

Aminuddin berkata kerajaan negeri turut merakamkan penghargaan kepada Zazali atas perkhidmatan beliau sebagai Datuk Bandar MBS sejak 1 Januari tahun lalu.

“Semasa perkhidmatan beliau, Seremban telah berjaya dinaikkan taraf sebagai sebuah bandar raya dan buat pertama kalinya, dua Pihak Berkuasa Tempatan telah digabungkan untuk membentuk Majlis Bandaraya Seremban,” katanya.


Tiga lagi Rumah Prihatin dibina di Kuala Linggi

KUALA LINGGI 28 April – Tiga lagi Rumah Prihatin bakal disiapkan sepenuhnya tidak lama lagi bagi membantu menyediakan penginapan selesa untuk anggota komuniti B40 dalam Dewan Undangan Negeri (DUN) Kuala Linggi.

Rumah berkenaan masing-masing sedang dibina di Kampung Sungai Tuang, Kampung Nelayan dan Kampung Permatang dan dijangka siap sepenuhnya tidak lama lagi.

Menjelaskannya, Ahli Dewan Undangan Negeri (ADUN) Kuala Linggi, Rosli Abdullah berkata ketiga-tiga rumah berkenaan melengkapkan empat rumah sedemikian yang sudah disiapkan baru-baru ini.

“Alhamdulillah kerajaan negeri yang prihatin terhadap nasib rakyat yang tidak memiliki rumah sendiri sentiasa membantu untuk membolehkan mereka menikmati kehidupan selesa.

“Hanya dalam tempoh agak singkat sejak rumah dibina, mereka berpeluang menghuni rumah dua atau tiga bilik bergantung kepada anggota keluarga,” katanya selepas menyerahkan kunci Rumah Prihatin kepada Iskandar Wong Abdullah, 46, dan isteri, Mary Ahmad, 43, di Kampung Baru, Kuala Sungai Baru, di sini semalam.

Rosli berkata, rumah berkenaan bukan setakat dilengkapi dengan dua atau tiga bilik tidur, dapur dan ruang tamu, malah bekalan air bersih dan elektrik.

Untuk mendapatkan rumah berkenaan, ujarnya, pemohon harus mengemukakan geran tanah yang membuktikan mereka adalah pemilik yang sah tanah yang dicadangkan untuk dibina rumah berkenaan sebelum siasatan kesahihan butiran yang diberikan pemohon dilakukan.


4,000 penyokong JDT bakal gamatkan Stadium Nasional Bukit Jalil malam ini

JOHOR BAHRU, 26 Nov — Kira-kira 100 bas yang dianggarkan membawa 4,000 penyokong pasukan Johor Darul Ta’zim (JDT) dari seluruh daerah berlepas ke Stadium Nasional Bukit Jalil pagi ini untuk menyaksikan perlawanan akhir Piala Malaysia antara JDT dan Selangor, malam ini.

Timbalan Presiden Kelab Penyokong Bola Sepak JDT, Mohd Fadzli Sapie berkata kelab penyokong itu menyediakan 15 bas untuk membawa penyokong dari Stadium Tan Sri Dato’ Haji Hassan Yunos di Larkin, di sini yang berlepas, 8 pagi tadi.

“Selain di Stadium Larkin (Stadium Tan Sri Dato’ Haji Hassan Yunos) terdapat banyak lagi bas dari  gabungan kelab lain dan juga Boys of Straits yang akan sama-sama ke Stadium Nasional Bukit Jalil.

“Kami telah sampaikan taklimat kepada penyokong terlebih dahulu untuk mengelakkan sebarang masalah di sana nanti,” katanya kepada pemberita di pekarangan Stadium Tan Sri Dato’ Haji Hassan Yunos, di sini hari ini.

Sementara itu, rata-rata penyokong tegar JDT yang ditemui yakin pasukan kesayangan mereka akan membawa pulang Piala Malaysia ke selatan tanah air tahun ini.

Kamariah A. Kadir, 47, yang tiba seawal pukul 6.30 pagi berkata beliau menjangkakan skuad bimbingan Hector Bidoglio mampu menang sekurang-kurangnya 2-1 serta berharap tiada provokasi akan dicetuskan oleh mana-mana pihak malam ini.

Senada dengan itu, Awang Lazaman, 69, berharap kemenangan akan berpihak kepada JDT memandangkan rekod baik pasukan itu ke atas The Red Giants.

“Saya yakin kita tidak akan pulang dengan tangan kosong kerana rekod JDT lawan Selangor pun baik jadi peluang tu ada,” katanya.

JDT juara Piala Malaysia 2017 dan 2019, kecewa pada saingan akhir 2021 apabila tewas 2-0 kepada Kuala Lumpur City FC manakala Selangor, pemegang rekod kejuaraan sebanyak 33 kali, terakhir mara ke final pada Piala Malaysia 2016 apabila tewas kepada Kedah.– BERNAMA


Redah ombak, ‘catuk’ teritip demi juadah eksotik

TANJUNG BIDARA 6 Feb – Tidak disangka, bongkah batu yang tersusun di pesisir pantai menjadi habitat hidupan laut yang boleh dijadikan juadah seisi keluarga.

Walaupun dianggap menggelikan bagi sesetengah orang, namun mencatuk teritip merupakan antara aktiviti masa lapang buat anak jati Kampung Balik Batu, Nursiah Said, 62.

Meskipun berdepan cabaran seperti terpijak batu tajam atau diserang hidupan berbisa di dalam air, namun ia tidak menghalangnya untuk meneruskan aktiviti tradisi sejak dia berumur belasan tahun lagi.

Walaupun aktiviti mencatuk dalam kalangan orang kampung tidak lagi semeriah dahulu, namun Nursiah masih meneruskannya kerana amat menggemari tekstur dan rasa manis isi teritip.

Dia yang berseorangan mencatuk teritip di kawasan itu menggunakan alatan yang direka khas dinamakan pencatuk dan mengambil masa sejam untuk memperoleh sekurang-kurangnya 100 gram hidupan itu.

“Dekat pasar di sekitar negeri ini memang susah nak cari orang jual teritip dan kalau nak pun selalunya orang kampung yang jual, itu pun tak banyak.

“Harganya satu bekas yang direndam dan ditimbang bersama air pun mencecah RM20 buat 100 gram, memang mahal hidupan ini sebab dah kurang yang mencarinya.


Jenayah komersial terus meningkat di Pahang

KUANTAN, 20 September – Kes jenayah komersial terus mencatatkan peningkatan di Pahang apabila 1,410 kes dicatatkan bagi tempoh Januari hingga Ogos lepas, meningkat 269 kes berbanding 1,141 kes bagi tempoh sama tahun lepas.

Timbalan Ketua Polis Pahang Datuk Abdul Razak Mohd Yusoff berkata kes tipu merupakan penyumbang utama dalam peningkatan itu, dengan 1,334 kertas siasatan melibatkan kerugian lebih RM33 juta direkodkan berbanding 1,050 kes dengan kerugian lebih RM35 juta bagi tempoh sama tahun lepas.

“Bagaimanapun, 154 tangkapan berjaya dilaksanakan dalam Op Mule Khas, yang membabitkan kes jenayah komersial dalam tempoh 1 hingga 31 Julai lepas, melepasi sasaran 150 tangkapan ditetapkan Jabatan Siasatan Jenayah Komersial (JSJK) Bukit Aman.

“JSJK Pahang juga telah berjaya melepasi 40 peratus kadar pertuduhan yang ditetapkan, apabila mencatatkan kadar pertuduhan 47.38 peratus,” katanya pada perhimpunan bulanan Ibu Pejabat Polis Kontinjen (IPK) Pahang di sini hari ini.

Sementara itu, statistik Jabatan Siasatan Jenayah (JSJ) pula menunjukkan 1,289 kes telah dibuka, mencatatkan penurunan 5.91 peratus berbanding 1,370 kes tempoh yang sama tahun 2021.

Abdul Razak berkata kes trafik pula menunjukkan peningkatan, apabila Jabatan Siasatan dan Penguatkuasaan Trafik (JSPT) merekodkan 14,674 kes setakat tahun ini, berbanding 9,013 kes pada tahun lepas, dengan jumlah kemalangan maut sebanyak 250 kes yang melibatkan 294 kematian, berbanding 181 kes dengan 195 kematian pada tahun 2021.


Angkat Kejohanan Golf Piala TYT sebagai acara tahunan

AYER KEROH 10 September – Kejohanan Golf Piala TYT bakal diangkat sebagai acara tahunan bagi membantu merancakkan semula sektor pelancongan sukan di Negeri Melaka.

Pengerusi Pengelola kejohanan yang juga Setiausaha Kerajaan Negeri Melaka, Datuk Wira Zaidi Johari berkata, acara julung kali diadakan hari ini dianggap amat positif dengan membabitkan seramai 120 peserta seluruh negara.

Beliau berkata, sukan golf antara penyumbang terbesar bagi sektor pelancongan Negeri Melaka dan dicadangkan untuk diangkat sebagai acara tahunan bersempena sambutan kelahiran Yang di-Pertua Negeri, Tun Seri Setia Mohd Ali Mohd Rustam.

“Kalau boleh kita anjurkan ke peringkat antarabangsa ataupun ASEAN untuk masa akan datang, kerana industri ini meluas melibatkan pemain di seluruh Negeri Melaka dan Malaysia,” katanya.

Beliau berkata demikian kepada Melaka Hari Ini selepas menghadiri Kejohanan Golf Piala TYT 2022 diadakan di Ayer Keroh Country Club (AKCC), di sini, hari ini.

Tun Mohd Ali, turut menyempurnakan majlis penutup kejohanan yang dihadiri Exco Kerja Raya, Pengangkutan, Kemudahan Awam, Infrastruktur dan Pengurusan Banjir negeri, Datuk Rahmad Mariman; Penasihat Undang-Undang negeri, Datuk Abdul Aziz Engan; Timbalan Ketua Pengarah Perkhidmatan Awam (Pembangunan) Jabatan Perkhidmatan Awam, Datuk Dr. Zulkapli Mohamed dan Pengurus Besar Bahagian Promosi Pelancongan (BPP), Sa’ari Basiron selain Pengerusi Persatuan Pelancongan Melaka (MTA), Madelina Kuah.

Zaidi berkata, semua kelab golf di negeri ini digalakkan untuk menawarkan dan mempromosikan pakej menarik bagi merancakkan lagi industri sukan itu di Negeri Melaka.

“Perkara ini termasuklah membuka klinik golf bagi anak muda bagi menyemarakkan semula industri pelancongan Melaka dengan pematuhan prosedur operasi standard (SOP) yang ketat,” katanya.


Guru didakwa terima deposit haram RM284,200 daripada 12 individu

JOHOR BAHRU 27 Mei – Seorang guru mengaku tidak bersalah di Mahkamah Sesyen di sini hari ini, atas 12 pertuduhan menerima deposit haram berjumlah RM284,200, tujuh tahun lalu.

Mengikut kertas pertuduhan, dia didakwa menerima deposit tanpa suatu lesen yang sah daripada 12 individu berbeza di sebuah premis dan sebuah sekolah di sekitar Pasir Gudang, dekat sini, antara Mei 2014 hingga Disember tahun sama.

Tertuduh didakwa melakukan kesalahan itu menurut Seksyen 137(1) Akta Perkhidmatan Kewangan 2013 (Akta 758) dan boleh dihukum mengikut Seksyen 137(2) akta sama yang jika sabit kesalahan boleh dipenjara maksimum 10 tahun atau denda RM50 juta atau kedua-duanya.


Semua sekolah, institusi pendidikan di tujuh jajahan di Kelantan ditutup seminggu mulai hari ini

KOTA BHARU 18 April. – Jabatan Pendidikan Negeri (JPN) Kelantan mengarahkan semua sekolah dan institusi pendidikan yang berada di tujuh jajahan yang dikenakan Perintah Kawalan Pergerakan (PKP) di negeri itu ditutup bermula hari ini hingga 24 April depan.

Pengarah JPN Kelantan Zulkernai Fauzi berkata, keputusan itu dibuat pada Mesyuarat Jawatankuasa Pengurusan Bencana Negeri Khas Kelantan – Penguatkuasaan COVID-19 petang semalam.

Beliau berkata jawatankuasa mencadangkan kepada JPN supaya menutup semua sekolah dan institusi pendidikan di bawah Kementerian Pendidikan (KPM) di tujuh jajahan yang dilaksanakan PKP.

“Cadangan ini telah dipertimbangkan dan dengan mengambil kira situasi semasa, KPM membuat ketetapan bahawa semua sekolah yang berada dalam jajahan PKP diarah tutup bagi tempoh tujuh hari mulai 18 hingga 24 April.

Serentak itu juga, beliau berkata guru-guru hendaklah dipastikan dapat melaksanakan Pengajaran dan Pembelajaran di Rumah (PdPR) berdasarkan kesesuaian dan keupayaan akses kepada komunikasi murid sepanjang tempoh penutupan sekolah.

Jelasnya pada masa sama semua Pegawai Pendidikan Daerah hendaklah terus membuat pemantauan semua sekolah bagi memastikan prosedur operasi standard (SOP) berkaitan dipatuhi.

Rabu lepas, Menteri Kanan (Keselamatan) Datuk Seri Ismail Sabri Yaakob berkata, tujuh kawasan di Kelantan yang terdiri daripada jajahan/daerah di Kota Bharu, Pasir Mas, Pasir Puteh, Bachok, Machang, Tumpat dan Tanah Merah dikenakan PKP bermula 16 hingga 29 April.


APSF akan sahkan pembatalan Sukan Para Asean 2020

KUALA LUMPUR 13 Mei — Persekutuan Sukan Para ASEAN (APSF) akan mengadakan mesyuarat tergempar Lembaga Pengelola (BoG) untuk mengesahkan pembatalan temasya Sukan Para ASEAN 2020 di Filipina.

Presidennya, Mejar Jeneral Osoth Bhavilai, berkata APSF telah menerima pemberitahuan rasmi mengenai pembatalan temasya sukan berkenaan daripada Jawatankuasa Paralimpik Filipina pada 6 Mei berikutan pengumumannya mengenai status temasya dwitahunan di Manila, baru-baru ini.

“APSF ingin mengucapkan terima kasih kepada Filipina atas semua usaha yang telah dilakukan sebelum pembatalan Sukan Para ASEAN. Kami memahami sepenuhnya bahawa keputusan itu harus dibuat kerana pandemik COVID-19 dan ketidakpastian yang ada,” katanya.

“APSF akan mengadakan mesyuarat tergempar Lembaga Pengelola untuk membahas, mengesahkan dan menyokong pembatalan Sukan Para ASEAN ke-10 dan terus menuju kepada penganjuran Sukan Para ASEAN ke-11 2021 yang dijadualkan di Vietnam,” katanya dalam satu kenyataan, hari ini .

Bagaimanapun, temasya sukan berkenaan ditangguhkan hingga akhir Mac dan kemudiannya dipinda sekali lagi hingga Mei atau Jun, sebelum keputusan membatalkannya dibuat kerana keadaan yang tidak terkawal disebabkan oleh pandemik COVID-19.

Suruhanjaya Sukan Filipina (PSC) dilaporkan telah menarik balik sokongan kewangan untuk penganjuran sukan itu bagi memberi tumpuan kepada langkah untuk mengatasi pandemik itu, yang mengakibatkan pembatalan tersebut.


10 individu terlibat insiden konvoi kereta mewah halang lalu lintas akan dipanggil petang ini

JOHOR BAHRU, 22 Mac – Seramai 10 individu dipercayai terlibat dalam insiden kumpulan konvoi kereta mewah berhenti di Kilometer 34, Lebuhraya Utara-Selatan arah Selatan, Jumaat lepas, akan dipanggil petang ini bagi membantu siasatan.

Ketua Polis Johor Datuk Kamarul Zaman Mamat berkata kesemua mereka akan dipanggil ke Ibu Pejabat Polis Daerah (IPD) Kulai, bagi membantu siasatan kes berkenaan membabitkan tiga kesalahan iaitu memandu secara melulu, memukul pemandu wanita dan membuat halangan di jalan raya.

Setakat ini, pihaknya hanya menerima laporan polis yang dibuat pemandu wanita pacuan empat roda, yang mendakwa dirinya dipukul kumpulan konvoi tersebut.

“Petang ini mereka yang terlibat akan dipanggil termasuk pemandu yang kita sudah tahan dan juga mereka yang berkaitan. Pemandu perempuan itu sudah membuat laporan polis mendakwa dia dipukul.

“Laporan polis hanya dibuat pemandu wanita berkenaan dan dianggarkan 10 orang atau mungkin akan lebih sebab rakaman kamera litar tertutup (CCTV) ada nombor kenderaan mereka, kita akan panggil. Kita juga dapati pemandu wanita itu tidak mabuk, dia mungkin panik,” katanya kepada pemberita pada sidang media di sini hari ini.

Semalam, Ketua Polis Daerah Kulai Supt Tok Beng Yeow dilaporkan berkata pemandu kereta pacuan empat roda Ford Ranger yang melanggar sebuah kereta mewah di lokasi berkenaan berhampiran susur keluar Sedenak, ditahan awal pagi Isnin.

Ahli perniagaan wanita berusia 28 tahun berasal dari Yong Peng itu, ditahan di perkarangan IPD Kulai kira-kira 1 pagi dan ditahan untuk siasatan lanjut setelah hadir menyerah diri di balai polis berkenaan.

Wanita itu direman selama tiga hari bermula semalam untuk siasatan lanjut disiasat di bawah Seksyen 42(1) Akta Pengangkutan Jalan 1987, yang memperuntukkan hukuman penjara maksimum lima tahun dan denda maksimum RM15,000.

Selain itu, kes itu disiasat di bawah Seksyen 147 Kanun Keseksaan (Merusuh) yang boleh membawa hukuman dua tahun penjara atau denda jika disabit kesalahan.

Terdahulu, tular video berdurasi 45 saat yang tular di media sosial menunjukkan kumpulan kereta mewah terbabit telah bertindak memberhentikan kenderaan mereka, dipercayai selepas pelanggaran itu, di tengah-tengah lebuh raya berikutan rasa tidak berpuas hati, dan menyebabkan berlaku perselisihan faham antara mereka di lokasi kejadian.

Tok berkata siasatan awal mendapati kejadian berpunca daripada sebuah pacuan empat roda Ford Ranger yang cuba memotong konvoi kumpulan kereta mewah secara berbahaya, sebelum melanggar satu daripada kereta itu ketika memasuki lorong kiri.- BERNAMA


Indeks jenayah negara Januari, Februari menurun

AYER KEROH 1 April – Indeks jenayah negara menunjukkan penurunan sebanyak 38 peratus atau 5,199 kes bagi tempoh dua bulan pertama tahun ini.

Pengarah Jabatan Pencegahan Jenayah dan Keselamatan Komuniti (JPJKK) Bukit Aman, Datuk Aidi Ismail berkata, bagi tempoh itu sebanyak 8,484 kes direkodkan manakala nilai ambang pula sebanyak 13,683 kes.

Aidi berkata, Polis Diraja Malaysia (PDRM) juga bersedia dengan sebarang prosedur operasi standard (SOP) yang akan dikeluarkan Majlis Keselamatan Negara (MKN) susulan selepas pembukaan sempadan bermula hari ini.

“PDRM sedia mengawal pintu masuk negara bagi memastikan SOP dipatuhi, meskipun ada kelonggaran namun masih ada yang perlu terus diamalkan masyarakat.

Beliau berkata demikian pada sidang media selepas menyaksikan Majlis Serah Terima Tugas Jawatan Ketua Polis Melaka di Auditorium Ibu Pejabat Kontijen (IPK) Melaka di sini, hari ini.


Kerajaan rangka sistem kawalan diesel bersubsidi – Ahmad Maslan

“Kerajaan akan memberi pendekatan berbeza kepada perusahaan kecil dan sederhana (PKS) bagi memastikan sektor ini tidak terjejas dengan pelaksanaan sistem tersebut.

“Namun, semuanya masih dalam kajian dan sistem ini hanya akan disiapkan pada separuh kedua tahun ini dan tarikh pelaksanaannya masih belum ditetapkan,” katanya dalam sesi soal jawab di Dewan Rakyat pada Isnin.

Beliau berkata demikian ketika menjawab soalan Khoo Poay Tiong (PH-Kota Melaka) mengenai rasional pelaksanaan dan langkah mitigasi untuk membantu sektor yang terkesan.

Sementara itu, Ahmad berkata kerajaan sedang meneroka langkah menambah baik pemberian subsidi secara lebih bersasar dalam mengurangkan ketirisan dan mengoptimumkan pembelanjaan kepada program dan projek yang memberi nilai tambah kepada rakyat dan ekonomi negara.

Beliau berkata demikian ketika menjawab soalan Datuk Dr Mohd Radzi Md Jidin (PN-Putrajaya) mengenai tarikh pelaksanaan subsidi bersasar seperti diumumkan Perdana Menteri pada 27 Nov, 2022 serta jaminan kerajaan bahawa harga barangan tidak akan meningkat apabila ia dilaksanakan kelak.

Ahmad berkata satu pasukan khas diwujudkan di bawah Kementerian Kewangan untuk bekerjasama dengan kementerian, jabatan dan agensi terlibat bagi meneliti keperluan dan kebolehlaksanaan subsidi secara bersasar di samping mengenal pasti kaedah berkesan yang boleh menjimatkan masa serta memberi implikasi kewangan paling minimum kepada kerajaan.

“Penepatan kriteria kelayakan masih belum diputuskan, namun usaha membangunkan pusat data yang komprehensif sedang dibuat bagi membantu kerajaan menetapkan kriteria yang bersesuaian berdasarkan data yang diperolehi.

“Pelaksanaan pemberian subsidi secara bersasar ini akan dibuat secara berperingkat tertaluk kepada ketersedian serta mengekalkan fokus kerajaan dalam memastikan kos sara hidup rakyat terutama golongan B40 tidak terjejas,” katanya. – BERNAMA


BN lancar manifesto ‘Kestabilan Demi Kemakmuran’

AYER KEROH 10 Nov – Barisan Nasional (BN) hari ini melancarkan manifesto bagi menghadapi Pilihan Raya Negeri (PRN) Melaka yang bertemakan ‘Kesatabilan Demi Kemakmuran’.

Manifesto itu telah dilancarkan oleh Timbalan Pengerusi BN merangkap Pengarah Pilihan Raya PRN Melaka, Datuk Seri Mohamad Hasan secara hibrid yang dipancarkan dari Taman Botanikal, hari ini.

Mohamad berkata, walaupun pelancaran itu perlu diadakan dalam suasana norma baharu, namun sokongan padu semua pihak masih dirasai dalam menjayakan agenda Kestabilan Demi Kemakmuran di Melaka, bumi bertuah.


Maria Chin dipenjara tujuh hari hina keputusan mahkamah berkaitan kes bekas isteri ahli perniagaan

KUALA LUMPUR, 25 April – Ahli Parlimen Petaling Jaya Maria Chin Abdullah dijatuhi hukuman penjara tujuh hari oleh Mahkamah Tinggi Syariah di sini hari ini selepas didapati bersalah menghina mahkamah dengan mengkritik keputusan mahkamah itu yang menjatuhkan hukuman penjara ke atas bekas isteri seorang ahli perniagaan.

Hakim Syarie Mohamed Fouzi Mokhtar menjatuhi hukuman itu selepas mendapati artikel yang diterbitkan oleh Maria Chin selaku responden pada 5 Sept 2019 berkaitan kes membabitkan ahli perniagaan Datuk Wira SM Faisal SM Nasimuddin dan bekas isterinya, Emilia Hanafi, jelas merendahkan, memperlekehkan, memfitnah serta menghina Mahkamah Syariah.

“Tajuk yang digunakan oleh responden (Maria Chin) dalam artikel tersebut sendiri telah menghina mahkamah dan memberikan tanggapan buruk terhadap institusi Mahkamah Syariah di mata awam. Responden juga telah menggunakan fakta yang salah, tidak berkaitan dalam penulisannya.

“Mahkamah juga menolak notis tunjuk sebab yang dikemukakan oleh responden (Maria Chin). Oleh itu mahkamah memerintahkan Maria Chin Abdullah dihukum penjara tujuh hari mulai hari ini,” kata hakim itu.

Pada 10 Sept 2019, SM Faisal, yang merupakan pengarah Naza World Group dan ibunya Datin Seri Zaleha Ismail selaku pemohon telah memfailkan permohonan kebenaran untuk pengkomitan (menghina mahkamah) terhadap Maria Chin dan permohonan itu dibenarkan oleh Mahkamah Tinggi Syariah pada 14 Okt 2019.

Dalam penghakiman ringkasnya, Hakim Syarie Mohamed Fouzi berkata kenyataan responden bukan tergolong dalam komen yang adil, bahkan seolah-olah berniat memburukkan Mahkamah Syariah dengan menggunakan fakta kes yang tersasar dan tidak berkaitan.

“Kenyataan yang dibuat ini tidak berdasarkan fakta sebenar yang berlaku di dalam penghakiman mahkamah itu sendiri dan menjerumuskan responden kepada salahnyataan dan penghinaan kepada mahkamah ini.

“Sudah tentu, dengan kenyataan yang bersifat memburukkan, skandal, bersifat negatif, menuduh dengan menggunakan fakta yang tidak tepat boleh menyebabkan kepercayaan awam kepada Mahkamah Syariah semakin terjejas teruk akibat tindakan responden,” katanya.

Hakim syarie itu berkata responden sengaja menghina mahkamah itu dengan menyatakan bahawa mahkamah melakukan diskriminasi kepada Emilia bahkan kepada wanita-wanita yang mendapatkan perkhidmatan keadilan di mahkamah.

“Fakta sebenarnya adalah semua undang-undang yang sedang berkuat kuasa ini adalah undang-undang yang telah diluluskan oleh Dewan Rakyat yang mana responden sebagai Ahli Yang Berhormat turut berada di dalamnya dan dikuatkuasakan dengan kelulusan dan persetujuan ahli yang berhormat.

“Mahkamah ini hanya melaksanakan keadilan yang dibenarkan oleh undang-undang yang telah diluluskan oleh Ahli Yang Berhormat dan menguatkuasakan keadilan tanpa mengira jantina berdasarkan tuntutan pihak-pihak tersebut,” kata hakim itu.

Katanya sebagai seorang Ahli Yang Berhormat, responden seharusnya lebih mengetahui bahawa mahkamah itu hanya akan memutuskan kes setelah semua prosedur ditetapkan telah dipenuhi dan hanya berdasarkan wujud bukti yang jelas.

Hakim Syarie itu berkata sebagai Ahli Parlimen yang berperanan meluluskan sesuatu undang-undang, adalah tidak wajar bagi responden mempertikai dan merendahkan serta menghina undang-undang dan mana-mana mahkamah semasa mahkamah itu menjalankan tugasnya.

“Bahkan sebagai Ahli Yang Berhormat, responden mempunyai cukup ruang dan tempat yang luas untuk mendapatkan maklumat yang tepat selain memberi pandangan dan cadangan yang baik dan adil untuk kebaikan mahkamah ini,” katanya.

Prosiding itu dihadiri peguam syarie Datuk Sulaiman Abdullah dan Datuk Akberdin Abdul Kader mewakili SM Faisal manakala peguam syarie Rosli Dahlan mewakili Maria Chin yang tidak hadir hari ini kerana sedang mendapatkan rawatan di Pusat Perubatan Universiti Malaya (PPUM) akibat menghidap gejala COVID-19.

Pada 4 Sept 2019, Mahkamah Tinggi Syariah di sini menjatuhkan hukuman penjara tujuh hari terhadap Emilia kerana mengubah tarikh lawatan anak-anaknya untuk bersama bapa mereka (Faisal).

Hukuman yang dijatuhkan terhadap Emilia menyebabkan Maria Chin mengeluarkan kenyataan wanita Islam masih didiskriminasi di bawah sistem undang-undang syariah Malaysia, yang disiarkan sebuah portal.

Maria Chin, 65, kemudian memfailkan permohonan kebenaran semakan kehakiman di Mahkamah Tinggi di sini, pada 3 Mac tahun lepas bagi mencabar keputusan Mahkamah Tinggi Syariah yang membenarkan prosiding komital terhadapnya dan pendengaran permohonan itu ditetapkan pada 25 Mei ini.- BERNAMA


Agong zahir kegusaran peningkatan kes positif COVID-19

KUALA LUMPUR 30 April. – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini menzahirkan kegusaran terhadap peningkatan berterusan kes positif jangkitan harian COVID-19 di negara ini yang mencecah lebih 3,000 kes.

Datuk Pengelola Bijaya Diraja Istana Negara Datuk Ahmad Fadil Shamsuddin berkata, Al-Sultan Abdullah turut menzahirkan kebimbangan mengenai laporan penutupan beberapa sekolah akibat penularan wabak itu serta tahap pematuhan prosedur operasi standard (SOP) di beberapa majlis keraian serta bazar Ramadan yang tidak memuaskan.

Sehubungan itu, Seri Paduka Baginda menyeru agar rakyat supaya sentiasa berdisiplin dalam mematuhi arahan serta SOP ditetapkan kerajaan bagi mengelakkan negara ini dibadai tsunami COVID-19 seperti dialami beberapa negara di Asia Selatan dan Eropah.

“Al-Sultan Abdullah menasihati rakyat supaya tidak alpa dan mengambil sikap sambil lewa dengan arahan serta pematuhan SOP di bazar-bazar Ramadan, sekolah-sekolah dan majlis-majlis keraian umum seperti majlis berbuka puasa dan kenduri bagi memastikan penularan jangkitan wabak COVID-19 di negara dapat dikawal dan dibendung dengan sebaiknya,” katanya dalam kenyataan di sini, hari ini.

Ahmad Fadil berkata Seri Paduka Baginda turut mengingatkan rakyat supaya tidak hilang fokus dan sentiasa berwaspada demi kesihatan dan keselamatan diri, ahli keluarga serta masyarakat kerana sekiranya berlaku gelombang keempat penularan wabak COVID-19, ia akan mengancam dan meruncingkan ekonomi negara serta sosioekonomi rakyat jelata.

Katanya, perkara yang turut membimbangkan Yang di-Pertuan Agong adalah laporan mengenai hospital swasta di Lembah Klang yang mengalami kekurangan katil bagi menampung jumlah pesakit susulan peningkatan kes COVID-19, sejak dua minggu lalu.

Ahmad Fadil berkata Seri Paduka Baginda turut menzahirkan harapan supaya rakyat melaksanakan tanggungjawab sosial dengan segera mendapatkan pemeriksaan dan rawatan jika bergejala dan mengasingkan diri jika disahkan positif atau ditakrifkan sebagai kontak rapat sekali pun tidak bergejala.

Katanya, Al-Sultan Abdullah bertitah agar rakyat sewajarnya jujur pada diri sendiri dan masyarakat dengan mematuhi arahan kuarantin dan SOP bagi mengelak kemudaratan kepada masyarakat serta negara.

Seri Paduka Baginda juga menzahirkan keyakinan bahawa dengan kerjasama dan komitmen tinggi antara rakyat dan kerajaan, kadar penularan jangkitan COVID-19 ini dapat dilandaikan demi keselamatan diri serta kesejahteraan negara yang dicintai.

“Mengambil keberkatan bulan Ramadan yang mulia ini, Seri Paduka Baginda mengambil kesempatan mengajak rakyat untuk bersama-sama mendoakan semoga negara sentiasa diberkati dan dilindungi serta ancaman wabak COVID-19 ini dapat diakhiri dengan segera,” kata Ahmad Fadil.


Wang pusaka ibu lebur akibat pelaburan tak wujud

KUANTAN, 2 Januari – Tindakan seorang pelajar tingkatan enam menggunakan wang pusaka arwah ibunya membawa padah selepas pelaburan di media sosial Telegram yang disertainya tidak wujud.

Ketua Polis Pahang Datuk Seri Ramli Mohamed Yoosuf berkata mangsa yang berusia 19 tahun mendakwa kerugian RM22,300 selepas menyertai pelaburan itu 14 Dis lepas.

Beliau berkata pelajar wanita itu mengeluarkan modal pendahuluan RM1,000 untuk mendapatkan nombor pengenalan dan kata laluan ke laman web pelaburan itu dengan dijanjikan akan menerima pulangan dalam tempoh tiga jam.

“Mangsa mendakwa semakan di laman web itu menyatakan dia telah mendapat pulangan sebanyak RM16,000, namun terpaksa membuat bayaran sebelum dapat mengeluarkan wang tersebut, menyebabkan dia menggunakan wang pusaka arwah ibunya,” katanya menerusi kenyataan di sini hari ini.

Ramli berkata mangsa akhirnya menyedari pelaburan itu sebenarnya tidak wujud selepas tidak memperoleh wang dijanjikan dan membuat laporan di Ibu Pejabat Polis Daerah (IPD) Bera, semalam.

Dalam perkembangan lain, pesara yang dikenali sebagai Ng, 58, mendakwa kerugian hampir RM100,000 termasuk simpanannya dalam Kumpulan Wang Simpanan Pekerja (KWSP) selepas diperdayakan sindiket Macau Scam sejak 21 Dis lepas.

Ng berkata dia dihubungi seorang lelaki yang memperkenalkan diri sebagai pegawai polis dari Ibu Pejabat Polis Kontinjen (IPK) Pulau Pinang dan sedang menyiasat kes pengedaran dadah melibatkan dirinya.

“Lelaki itu mengatakan wang simpanan saya akan diperiksa oleh Bank Negara Malaysia (BNM) supaya tidak berkait dengan kes dadah. Panggilan seterusnya disambung kepada seorang wanita yang mengatakan dirinya pegawai BNM yang kemudiannya menghantar satu pautan menerusi WhatsApp.

“Wanita itu meminta saya untuk mengisi maklumat peribadi termasuk maklumat perbankan yang dikatakan bagi tujuan semakan BNM,” katanya pada sidang media di Pusat Khidmat Dewan Undangan Negeri (DUN) Semambu di sini hari ini yang turut dihadiri Ahli DUN Chan Chun Kuan.

Ng berkata beliau hanya menyedari wang simpanannya berkurangan pada 29 Dis lepas setelah membuat semakan di bank, justeru membuat laporan polis di Ibu Pejabat Polis Daerah (IPD) Kuantan pada hari yang sama.


29,423 tunggakan kes pusaka berjaya diselesaikan setakat Ogos

KOTA BHARU, 26 SeptEMBER – Sebanyak 40 peratus atau 29,423 daripada 72,384 tunggakan kes pembahagian pusaka berjaya diselesaikan sejak awal tahun ini hingga Ogos lepas, kata Menteri Tenaga dan Sumber Asli Datuk Seri Takiyuddin Hassan.

Beliau berkata ia adalah hasil usaha berterusan oleh Kementerian Tenaga dan Sumber Asli (KeTSA) menerusi Jabatan Ketua Pengarah Tanah dan Galian Persekutuan (JKPTG) dalam menangani tunggakan kes pembahagian pusaka sehingga jumlahnya berkurangan kepada 42,961 kes.

Katanya pencapaian positif itu juga susulan semakan semula langkah kawalan COVID-19 semasa fasa peralihan ke endemik dan kelonggaran prosedur operasi standard (SOP) COVID-19 oleh kerajaan mulai April dan Mei lepas.

“Penempatan semula pegawai Unit Petugas Khas (UPK) Jabatan Ketua Pengarah Tanah dan Galian (JKPTG) yang sebelum ini ditempatkan di pentadbiran tanah negeri ke Pejabat Unit Pembahagian Pusaka (UPP) di setiap negeri di Semenanjung Malaysia telah membantu meningkatkan kapasiti penyelesaian kes dalam jangka masa pendek.

“Penyelesaian tunggakan kes berjalan lancar dengan sokongan dan kerjasama berterusan daripada pihak-pihak berkuasa negeri,” katanya pada sidang media selepas pelancaran Klinik Penyelesaian Tunggakan Kes Pusaka Peringkat Kelantan di sini hari ini.

Mengulas lanjut, Takiyuddin berkata KeTSA juga berharap pengambilan 50 pegawai dan 50 pembantu tadbir secara kontrak mulai Jan 2023 kelak dapat menyelesaikan baki tunggakan secara tuntas dan segera.

Katanya di Kelantan sahaja terdapat 7,570 kes pembahagian pusaka yang tertunggak setakat Ogos lepas dan diharap kes tunggakan ini dapat diselesaikan segera sebelum pindaan akta berkenaan dikuatkuasakan.

Beliau berkata pihak JKPTG sedang bekerjasama dengan Suruhanjaya Perkhidmatan Awam (SPA), Jabatan Perkhidmatan Awam (JPA) dan Kementerian Kewangan (MOF) bagi memastikan cadangan pelantikan kakitangan tambahan secara kontrak selama tiga tahun tersebut dapat dilaksanakan dengan kadar segera.

“Kakitangan tambahan yang dilantik secara kontrak ini akan ditempatkan di UPP negeri berdasarkan keperluan dan dijangka proses pengambilan selesai dibuat menjelang Disember ini dan tarikh lapor diri pada awal Januari 2023.

“KeTSA akan terus menerajui usaha bagi memastikan isu tunggakan pembahagian pusaka kecil diberi perhatian sewajarnya dalam memastikan suasana harmoni dapat diwujudkan dalam kalangan rakyat selaras dengan Nilai Kebersamaan dalam konsep Keluarga Malaysia,” katanya.

Menurutnya JKPTG juga akan membuka klinik penyelesaian tunggakan pusaka bagi memberi peluang kepada pelanggan serta waris hadir mendapatkan khidmat nasihat mengenai isu harta pusaka yang dihadapi dan konsultasi berhubung tatacara permohonan pembahagian pusaka.


Drag Race, litar geng anak muda berlumba

MERLIMAU 27 Feb – Dr As. 100 Days Drag Race yang julung kali diadakan di Semenanjung Barat Malaysia bakal memberi impak positif kepada dunia permotoran termasuk mengasah bakat baru di litar lumba.

Ahli Dewan Undangan Negeri (ADUN) Merlimau, Dr Muhammad Akmal Saleh berkata, trek sepanjang 750 meter dalam kawasan perindustrian itu melibatkan penyertaan kira-kira 90 buah kereta dan 70 buah motosikal dari seluruh Malaysia mengikut garis piawaian ditetapkan.

Katanya, penganjuran itu secara tidak langsung memberi platform buat peminat dunia perlumbaan dari seluruh Malaysia untuk mengasah bakat di litar yang disediakan sekali gus mengelakkan kegiatan lumba haram.

“Apa bezanya kita berlumba di litar F1 dan disini? Tak ada bezanya. Keduanya perlu mengikut undang-undang yang betul dan kita kat sini melatih mereka mengikut peraturan sepatutnya.”

“Jadi Drag Race atau kita panggil Hub Permotoran Merlimau ini bersifat kekal bukan hanya hujung minggu tetapi harian yang mana geng-geng motor kalau dia nak ‘test skill’ motor dia, bawa ke litar dan kita ‘race’ ikut peraturan,” katanya kepada Melaka Hari Ini (MHI).

Mengulas mengenai idea penganjuran acara itu, ujarnya, ia tercetus susulan daripada penglibatan aktiviti lumba haram dalam kalangan anak muda yang membahayakan pengguna jalan raya lain.

Dr Akmal yang juga Exco Kesihatan dan Antidadah negeri berkata, pembinaan litar itu juga merupakan inisiatif menyantuni dan membalas jasa pengundi dalam kalangan golongan muda.

“Kiranya ‘Drag Race’ ini kita tunaikan janji Barisan Nasional (BN) kepada golongan muda yang mahukan hiburan dan tempat untuk mereka menyalurkan minat mereka tanpa kena tindakan undang-undang”

“Jadi kita tak nak lagi dengar ada geng-geng motor yang berlumba kat luar sebab kat sini lengkap dengan fasiliti litar dan ada pengawal yang akan memantau peraturan untuk memastikan semua pelumba pakai helmet, jaket dan kasut,” katanya.

Atas sambutan menggalakkan, Dr Akmal turut bercadang untuk memperluaskan acara tersebut sebagai satu tarikan di Merlimau, sekali gus menjadikan Melaka sebagai sebuah negeri Pelancongan Permotoran.

“Target kita selain nak memperkenalkan Merlimau di mata Malaysia, kita nak melahirkan dan mencungkil lebih ramai bakat tempatan kerana tidak mustahil selepas ini ada Valentino Rossi lahir di Melaka”

“Tak salah rasanya kalau kita nak jadikan ini acara tahunan mahupun bulanan. Jadi pelumba ‘jalan lurus’ kalau nak tunjuk taring sangat datanglah ke Merlimau,” katanya.


Bekalan makanan cukup, dijangka tiada kenaikan mendadak

BUKIT BARU 11 April – Harga bahan makanan di negeri ini dijangka tidak akan mengalami kenaikan secara mendadak pada musim perayaan tidak lama lagi.

Exco Kemajuan Desa, Pertanian dan Keterjaminan Makanan negeri, Dr. Muhamad Akmal Saleh berkata Melaka mempunyai bekalan makanan yang mencukupi khususnya stok telur.

“Malah saya juga percaya menjelang musim perayaan ini kerajaan akan melaksanakan program harga siling bagi beberapa bahan makanan utama termasuk ayam,” katanya.

Dr. Muhamad Akmal berkata, pasukan penguat kuasa juga akan melakukan pemantauan harga barangan makanan dari semasa ke semasa selain mengesan peniaga culas yang cuba mengambil kesempatan.

Sementara itu, beliau yang juga Ahli Dewan Undangan Negeri (Adun) Merlimau itu berkata, Program Membeli Belah Baju Raya itu bertujuan menceriakan kanak-kanak daripada keluarga kurang berkemampuan dan anak yatim sekitar Parlimen Jasin.

“Program tahunan ini dijayakan dengan sokongan dan sumbangan beberapa pihak termasuk individu prihatin yang mahu berkongsi rezeki bersama anak-anak daripada keluarga kurang mampu,” katanya.


DUN Merlimau: Tiada baju raya boleh jumpa saya – Dr Akmal

MERLIMAU 9 April – “Mana-mana individu dalam kalangan anak asnaf, anak yatim atau kurang berkemampuan boleh mengisi borang melalui aplikasi ‘Google’ disediakan untuk mendapatkan sumbangan baju raya,” kata Dr Muhamad Akmal Saleh.

Ahli Dewan Undangan Negeri (ADUN) Merlimau, itu berkata, inisiatif dijalankan bertujuan membantu anak parlimen Jasin khusus berusia 17 tahun ke bawah menyambut Aidilfitri dengan baju baharu.

“Saya mohon pertolongan daripada semua, seperti tahun yang sudah insyaAllah kita akan bawa anak-anak yatim, asnaf dan kurang mampu untuk ‘shopping’ (beli) baju raya di Jakel Melaka pada 24 April ini.

“Jadi pada mana-mana individu mengenali ataupun menjaga anak-anak yatim, asnaf ataupun kurang berkemampuan tinggal dalam DUN Merlimau mohon maklumkan pada saya melalui ‘google form’ yang disediakan.

“Kerana senarai yang ada di dalam simpanan ini kami takut ada nama anak-anak yang memerlukan tetapi tercicir,” katanya dalam satu hantaran di Facebook rasminya, semalam.

“InsyaAllah saya cuba sehabis daya dan baik saya untuk membantu anak-anak yang memerlukan ini kerana apalah ertinya hari raya bagi saya jika ada anak-anak di bawah tanggungjawab saya tidak mampu untuk bergembira sama seperti yang lain,” katanya.

Dalam pada itu, Akmal berkata inisiatif itu turut membabitkan anak-anak dalam Parlimen Jasin di DUN Serkam, Sungai Rambai, Rim dan Bemban.

“Jika anda mengenali anak-anak yatim, asnaf dan kurang kemampuan di dalam DUN Serkam, Sungai Rambai, Rim dan Bemban boleh masukkan sekali nama di dalam borang google form yang disediakan.

“Atau boleh berhubung dengan mana-mana Ketua Pemuda UMNO Bahagian Jasin dan Ketua Pemuda Cawangan UMNO yang anda kenali untuk mendaftarkan nama anak-anak ini,” katanya.


Banjir Kelantan: Jumlah mangsa bertambah mendadak

KOTA BHARU, 6 Jan – Negeri Kelantan hari ini catat peningkatan jumlah mangsa banjir secara mendadak kepada 2,254 mangsa, berbanding 390 mangsa pagi tadi, memetik sumber portal Berita Harian sebentar tadi.

Berdasarkan Info Bencana JKM sehingga jam 3 petang, daerah Jeli mencatatkan mangsa paling ramai iaitu 1,060 membabitkan 296 keluarga di 10 PPS.

Kuala Krai mencatatkan 745 mangsa banjir membabitkan 168 keluarga di 18 PPS, Tanah Merah pula merekodkan 352 mangsa daripada 98 keluarga di 11 PPS.

Selain itu, Gua Musang mencatatkan 76 mangsa daripada 16 keluarga di empat PPS dan Pasir Mas merekodkan 33 mangsa daripada 16 keluarga di dua PPS.

Sementara itu, enam sungai melepasi paras bahaya iaitu Sungai Galas di Dabong mencatatkan 39.26 meter, Sungai Lebir di Tualang (35.58 m); Sungai Kelantan di Tangga Krai (26.25); Sungai Kelantan di Jambatan Guillemard (16.84); Sungai Golok di Jenob ( 24.24m) dan Sungai Golok di Rantau Panjang mencatatkan 9.68m.


Kadar penggunaan katil ICU di 11 negeri bawah 50 peratus – Dr Noor Hisham

KUALA LUMPUR, 21 Feb – Kadar penggunaan katil Unit Rawatan Rapi (ICU) hospital di Wilayah Persekutuan Putrajaya dan Labuan serta 11 negeri lain adalah di bawah 50 peratus setakat 20 Feb, kata Ketua Pengarah Kesihatan Tan Sri Dr Noor Hisham Abdullah.

“Katil ICU yang disediakan di Putrajaya adalah enam dan hanya mencatatkan satu penggunaan manakala bagi Labuan sebanyak tujuh katil disediakan dan tidak mencatatkan sebarang penggunaan,” katanya dalam kenyataan hari ini.

Beliau berkata antara negeri yang mencatat kadar peratusan penggunaan katil ICU yang rendah ialah Negeri Sembilan iaitu lapan peratus; Sarawak (13 peratus); Pahang (14 peratus); Kedah (15 peratus); Putrajaya (17 peratus); dan Terengganu (20 peratus).

Beliau berkata secara keseluruhan, Kementerian Kesihatan mendapati kapasiti fasiliti kesihatan di hospital awam masih boleh menampung kes COVID-19 dan bukan COVID-19.

Namun begitu, setiap negeri telah bersiap siaga dengan pelan tindak balas cepat sekiranya berlaku peningkatan kes, katanya sambil memberitahu tiga negeri menunjukkan peratusan penggunaan katil ICU lebih 50 peratus iaitu Johor (70 peratus); Kuala Lumpur (65 peratus); dan Melaka (50 peratus).

Sementara itu, Dr Noor Hisham berkata sebanyak 26,832 kes COVID-19 dilaporkan semalam menjadikan kes kumulatif kepada 3,221,680 dan daripada jumlah kes baharu itu, 1,438 kes dimasukkan ke hospital.

Beliau berkata bagi kes baharu, 133 daripadanya adalah kategori tiga, empat dan lima manakala 26,699 terdiri daripada kategori satu dan dua.

Mengenai kes sembuh, Dr Noor Hisham berkata sebanyak 18,459 kes dilaporkan semalam menjadikan kes kumulatif sembuh di negara ini adalah 2,937,655.- BERNAMA


Ahmad Faizal harap skuad Harimau Malaya kembali digeruni

KUALA LUMPUR, 20 Feb – Skuad Harimau Malaya yang kini mendapat sentuhan ketua jurulatih baharu Kim Pan Gon, diharap mampu keluar dari kemerosotan prestasi untuk kembali menjadi antara pasukan yang digeruni.

Menteri Belia dan Sukan Datuk Seri Ahmad Faizal Azumu berkata beliau juga percaya Persatuan Bolasepak Malaysia (FAM) telah mempertimbangkan semua pilihan yang ada sebelum membuat keputusan memilih jurulatih dari Korea Selatan itu.

“Saya percaya jika kita semua bekerjasama menjalankan peranan masing-masing tentu kita mampu meningkatkan prestasi pasukan,” katanya ketika ditemui pada Program ‘Coffee Ride KL Car Free Morning’ di sini, hari ini.

Katanya, bekas pengarah pasukan kebangsaan Persatuan Bola Sepak Korea (KFA) berusia 52 tahun itu perlu diberi peluang dan ruang dalam usahanya membawa perubahan positif kepada skuad Harimau Malaya.

Pan Gon, yang juga bekas ketua jurulatih Hong Kong, dilantik bagi menggantikan Tan Cheng Hoe yang melepaskan jawatan bulan lepas sebagai mengambil tanggungjawab ke atas kegagalan Malaysia di Kejuaraan Piala Persekutuan Bolasepak ASEAN (AFF) di Singapura tahun lalu.

Dalam sidang media Khamis lepas, Pan Gon berkata beliau menyasarkan untuk menyediakan asas yang kukuh dan berazam membawa pasukan negara ke satu tahap lebih tinggi melebihi rantau Asia Tenggara.

Sementara itu, Ahmad Faizal berkata program hari ini yang bermula seawal 7 pagi, merupakan kerjasama antara Kementerian Belia dan Sukan (KBS) dan Kementerian Wilayah Persekutuan (KWP) sebagai menyokong hasrat kerajaan untuk menjaga kelestarian alam sekitar.

“Kita mengadakan program beriadah, ada yang berbasikal dan berjoging, tetapi kita masih mengikut SOP (prosedur operasi standard) ditetapkan, tidak lebih daripada 1,000 peserta yang mengambil bahagian pagi ini.

“Saya berharap kerjasama dengan KWP, juga dengan kementerian lain, akan dapat kita teruskan dari semasa ke semasa kerana kita dapat lihat kemeriahannya, sambil kita memberi kesedaran kepada orang ramai untuk kekal hidup cergas dan aktif,” katanya.- BERNAMA


Kerajaan peruntuk RM322.5 bilion bagi Belanjawan 2021

Kementerian Kewangan dalam laporan Tinjauan Ekonomi 2021 yang dikeluarkan hari ini berkata daripada jumlah itu RM236.5 billion (73.3 peratus) akan disalurkan untuk perbelanjaan mengurus (OE) dan RM69 billion atau 21.4 peratus bagi perbelanjaan pembangunan (DE) manakala baki RM17 bilion ialah untuk Kumpulan Wang COVID-19.

“Peruntukan OE pada 2021 dianggarkan lebih tinggi iaitu RM236.5 bilion (15.1 peratus daripada KDNK). Jumlah ini meningkat sebanyak 4.3 peratus berbanding anggaran disemak RM226.7 bilion bagi tahun 2020,” kata laporan itu.

“Komponen tersebut dianggarkan meningkat kepada RM84.5 billion terutamanya berikutan kenaikan gaji tahunan penjawat awam. Bayaran persaraan dianggarkan meningkat dua peratus kepada RM27.6 billion iaitu mewakili 11.7 peratus daripada OE,” kata laporan itu.
Pada 2021, sebanyak RM39 billion diperuntukkan untuk bayaran hutang dan daripada jumlah tersebut 97.9 peratus ialah untuk pembayaran kupon atas hutang dalam negeri manakala bakinya untuk pinjaman luar pesisir.

Seiring dengan pemulihan ekonomi, peruntukan DE akan terus disalurkan untuk program dan projek dengan kesan penggandaan yang tinggi untuk merangsang pertumbuhan ekonomi dan memelihara kehidupan rakyat.

“Sebanyak RM69 billion diperuntukkan pada 2021 iaitu peningkatan 38 peratus berbanding 2020. Peruntukan yang lebih besar disediakan untuk meningkatkan pertumbuhan ekonomi serta kualiti kehidupan dan persekitaran tempat tinggal yang lebih baik melalui pelaksanaan program dalam bidang pendidikan, kesihatan, perumahan, pengangkutan dan kemudahan awam,” kata laporan itu.

Bagi peruntukan mengikut sektor, sektor ekonomi kekal sebagai penerima terbesar iaitu sebanyak 56.4 peratus daripada DE diikuti sektor sosial (26.7 peratus), keselamatan (11.2 peratus) dan pentadbiran am (5.7 peratus).

Peruntukan bagi sektor ekonomi yang berjumlah RM39 bilion berbanding RM28.5 bilion pada 2020 itu selari dengan usaha untuk memacu dan meningkatkan pertumbuhan ekonomi dengan memberi fokus utama kepada pengangkutan, perdagangan dan perindustrian, tenaga dan projek berkaitan kemudahan awam.

“Subsektor pengangkutan menerima peruntukan terbesar iaitu 21.8 peratus daripada jumlah DE atau RM15 bilion bagi menambah baik, memperluas dan menyenggara lebuh raya, jalan, landasan kereta api, jambatan, pelabuhan dan lapangan terbang seperti projek pembinaan Landasan Berkembar Elektrik Gemas – Johor Bahru, Lebuhraya Pan Borneo, KVDT1, Sistem Transit Rapid serta peluasan Pelabuhan Kuantan dan lapangan terbang di Sandakan,” kata laporan itu.

Peruntukan bagi sektor sosial berjumlah RM18.4 bilion iaitu 26.7 peratus daripada jumlah DE merupakan komponen kedua terbesar DE dengan RM8.9 bilion disediakan bagi menyediakan fasiliti pendidikan yang lebih baik dan menaik taraf infrastruktur sekolah serta institusi pengajian tinggi dan latihan.

Subsektor kesihatan kekal sebagai subsektor utama dengan peruntukan sebanyak RM4.7 bilion (6.8 peratus daripada jumlah DE) dengan fokus perbelanjaan di bawah subsektor ini bertujuan menambah baik sektor kesihatan dan menyediakan sistem penjagaan kesihatan negara yang efektif.

“Lebih banyak hospital dan klinik baharu akan dibina terutamanya di daerah kecil bagi memastikan sistem penjagaan kesihatan mampu milik, saksama dan mudah akses,” kata laporan itu.


Negara kehilangan tokoh pejuang pendidikan – PM

“Legasi Allahyarham khususnya menubuhkan Universiti Teknologi MARA (UiTM) telah melahirkan banyak profesional dan juga usahawan tekno Melayu di negara ini. Kini universiti tersebut telah melahirkan lebih 700,000 siswazah,” katanya dalam hantaran di Facebook.

Ismail Sabri berkata Allahyarham juga menunjukkan pencapaian yang luar biasa dalam semua bidang yang diceburi, antaranya turut terlibat merancang agenda pembangunan negara khususnya pada era selepas kemerdekaan negara yang menjadi teras pentadbiran Perdana Menteri kedua, Tun Abdul Razak dalam memacu Dasar Ekonomi Baru (DEB).

“Saya dan Keluarga Malaysia mengucapkan takziah buat seluruh ahli keluarga Allahyarham. Semoga roh Allahyarham dicucuri rahmat Allah SWT dan ditempatkan bersama-sama roh orang yang beriman dan beramal soleh. Al-Fatihah,” katanya.

Allahyarham meninggalkan seorang isteri Toh Puan Zaleha Mohd Arshad dan tujuh orang anak iaitu lima lelaki dan dua perempuan. – BERNAMA


4×4 ‘kenit’ jadi kegilaan

ASAHAN 29 November – Reka bentuk badannya yang bersaiz kecil tetapi berupaya merempuh ranjau trek berliku merupakan keistimewaan di sebalik sebuah permainan kawalan jauh (RC) Crawler.

Meskipun hanya menggunakan alat kawalan jauh untuk mengendalikannya, namun kepuasannya dianggap sama seperti memandu kenderaan pacuan empat roda (4×4) di trek sebenar.

Menurut Presiden Kelab RC (Remote Controller) Melaka, Norazli Mazlan, 42, fenomena permainan itu jelas ketara apabila kini kira-kira 100 peserta dari negeri ini mula menceburkan diri di dalam sukan berkenaan.

“Peminat permainan RC ini pelbagai peringkat umur daripada seawal sembilan tahun sampailah ke warga emas sebab kepuasan sama macam memandu 4×4 dalam hutan.

“Disebabkan sambutan yang semakin baik, kita telah menganjurkan acara permainan RC ini setiap bulan untuk mengeratkan silaturrahim kerana dari situ kita boleh mengumpulkan Crawler dari negeri-negeri lain.

“Jika diikutkan hobi ini sudah lama tetapi ia tercetus apabila tempoh Perintah Kawalan Pergerakan (PKP) tiga tahun lepas,” katanya kepada Melaka Hari Ini.

Ujar Norazli, permainan itu cukup unik kerana pemain berpeluang merasai sendiri debaran mengawal kenderaan kecil itu untuk melepasi setiap halangan trek.

“Bukan mudah. Walaupun ini sekadar hobi sahaja tapi kita cuba cipta rekod yang cemerlang baik daripada segi kepantasan, spesifikasi kenderaan atau ketahanan melalui setiap halangan itu.

“Menariknya, setiap peserta mempamerkan pilihan rangka mengikut model pacuan empat roda yang sebenar. Puas bila dapat tengok Land Rover, Pajero mini ini beraksi.

“Kita cuba daftar dengan Jabatan Belia dan Sukan di samping berusaha sekarang mendapatkan beberapa tapak baharu supaya sukan ini dapat menjana ekonomi Melaka seterusnya menjadi salah satu aset pelancongan,” katanya.


BN tidak ikut acuan PRN Melaka sepenuhnya di Johor – Ahmad Zahid

“Di Melaka muka baharu (calon) adalah  87 peratus dan berkelulusan tinggi lebih daripada 84 peratus manakala yang berumur 50 tahun ke bawah lebih 82 peratus tetapi acuan ini tidak akan digunakan di Johor kerana landskap politiknya berbeza,” katanya.

Ahmad Zahid yang juga Ahli Parlimen Bagan Datuk bercakap kepada pemberita selepas mempengerusikan mesyuarat bersama pemegang amanah dan waris lot tanah Hutan Melintang di Kompleks UMNO Bagan Datuk di Sungai Sumun di sini hari ini.

Menurut Ahmad Zahid, BN yang akan bertanding di kesemua 56 kerusi Dewan Undangan Negeri (DUN) akan menampilkan calon boleh menang, disukai dan diterima pengundi di kawasan ditandingi pada PRN Johor.

“Bagi calon daripada UMNO saya telah meminta Pengerusi Badan Perhubungan UMNO Johor (Datuk Hasni Mohammad) berunding dengan kesemua Ketua UMNO Bahagian untuk menentukan sebarang calon,” kata Ahmad Zahid yang juga Presiden UMNO.

Mengenai agihan kerusi dalam kalangan parti komponen BN, Ahmad Zahid berkata UMNO, MCA dan MIC mempunyai panduan mengenai perkara itu namun kerusi yang dahulunya ditandingi parti Gerakan (pada Pilihan Raya Umum ke-14) akan diambil alih semula sesama komponen BN.

PRN Johor diadakan apabila DUN dibubarkan selepas diperkenan Sultan Johor Sultan Ibrahim Sultan Iskandar setelah baginda menerima menghadap Hasni di Istana Bukit Serene, Johor pada 22 Jan lepas.

Pilihan raya itu diadakan ekoran kedudukan kerajaan pimpinan Hasni hanya memiliki kelebihan satu kerusi apabila blok kerajaan menguasai 28 DUN manakala Pakatan Harapan pula 27 kerusi daripada 56 DUN. – BERNAMA


95.5 peratus populasi dewasa lengkap divaksin

KUALA LUMPUR, 31 Okt -Sebanyak 22,348,481 individu atau 95.5 peratus populasi dewasa di negara ini lengkap menerima suntikan vaksin COVID-19, setakat 11.59 malam tadi.

Berdasarkan data Kementerian Kesihatan Malaysia (KKM) menerusi laman COVIDNOW, sejumlah 97.7 peratus atau 22,866,371 individu pula telah menerima sekurang-kurangnya satu dos vaksin.

Selain itu, sebanyak 75,874 dos vaksin harian diberikan semalam melibatkan golongan dewasa dan remaja, menjadikan jumlah kumulatif pemberian vaksin bagi Program Imunisasi COVID-19 Kebangsaan (PICK) kini meningkat kepada 50,012,681 dos.

Bagi golongan kanak-kanak dan remaja berusia 12 hingga 17 tahun, setakat semalam 2,063,107 individu atau 65.5 peratus telah melengkapkan suntikan vaksin manakala 83 peratus atau 2,612,639 individu menerima sekurang-kurangnya satu dos vaksin menerusi PICK Remaja yang bermula sejak 8 Sept.


Wanita maut, suami dan anak cedera, kereta terbabas langgar pokok

KANGAR, 2 Mei – Seorang wanita maut, suami dan anaknya cedera apabila kereta yang dipandu suaminya terbabas dan melanggar pokok di Jalan Dato Ali, Kuala Perlis, awal pagi Aidilfitri.

Ketua Polis Daerah Kangar ACP Yusharifuddin Mohd Yusop berkata wanita berusia 33 tahun itu maut di tempat kejadian manakala suami dan anaknya mendapat rawatan di Hospital Tuanku Fauziah (HTF) Kangar.

“Pada kejadian 7.15 pagi itu, mangsa yang dikenali Mira Azira Mohamad, 33, disahkan maut di lokasi kejadian manakala suaminya Nor Radzuan Abd Rahman, 33, serta anaknya Rabiatul Adawiyah Nor Radzuan, empat tahun mengalami kecederaan,” katanya menerusi satu kenyataan hari ini.


Kemerdekaan perlu selari dengan tuntutan agama

KUALA LUMPUR, 5 Ogos – Meskipun negara sudah mengharungi 63 tahun tempoh pascamerdeka, namun erti kemerdekaan itu ada kalanya dicemari dengan ideologi yang ekstremis hingga ada yang agak terpesong daripada penghayatan kemerdekaan sebenar.

Dalam konteks agama, Mufti Wilayah Persekutuan Dr Luqman Abdullah mentakrifkan kemerdekaan dalam Islam sebagai kebebasan menjalankan tanggungjawab agama tanpa halangan sama ada untuk melakukan perkara wajib atau sunat.

“Hakikatnya, semua makna itu menjurus kepada maksud kemerdekaan yang kita fahami kini. Bagi seorang Muslim nikmat kebebasan dalam kemerdekaan seharusnya disyukuri dan dihayati maknanya,” katanya kepada Bernama di sini baru-baru ini.

Bagaimanapun, katanya, terdapat sesetengah masyarakat tersalah tafsir dalam memahami hak asasi manusia sehingga mereka memahami merdeka sebagai sebuah kebebasan berfikir dan melakukan apa sahaja tanpa mengikut tuntutan agama.

“Oleh itu, perlu ada sempadan tertentu dalam mengatur hak asasi ini dan sempadan itu adalah melalui ajaran agama dan perundangan, mesti ada undang-undang yang mengawal kehendak masyarakat supaya ia tidak berada di luar norma kemanusiaan,” katanya.

Mengimbau kembali sejarah, beliau berkata setelah negara mendapat kemerdekaan pada tahun 1957, maka wujudnya negara yang mempunyai undang-undang sendiri seterusnya memberi kuasa kepada orang Islam membentuk negara berdaulat mengikut acuan agama.

Tanpa memperincikan, beliau berkata pada zaman British memerintah dahulu, banyak kekangan dalam perlaksanaan tanggungjawab sebagai Muslim tetapi selepas merdeka, negara sudah tidak lagi ditekan sehingga masyarakat dapat melaksanakan tuntutan agama dengan bebas.

Menurutnya lagi, agenda kemerdekaan sebenar juga adalah untuk membela golongan tidak berkemampuan dan tertindas supaya mereka turut sama mengecapi kemerdekaan dan kemewahan hasil daripada kemerdekaan tersebut.

“Perbezaan antara orang Islam dan bukan Islam pada zaman dahulu ialah kedatangan Islam membawa keadilan, tamadun dan perkembangan ilmu berbeza dengan penjajah yang menawan dan membunuh penduduk asal sesuatu tempat lalu merampas hasil bumi yang ada di situ,” katanya.

Sementara itu, penceramah terkenal Profesor Madya Datuk Dr Mohd Izhar Ariff Mohd Kashim berkata kemerdekaan perlu disambut menurut tuntutan Islam yang membezakan diri daripada pihak penjajah serta golongan yang menyalahi Islam serta kembali kepada ajaran Islam yang sebenar.

Pensyarah Fiqh Fatwa Semasa, Universiti Kebangsaan Malaysia (UKM) itu berkata kemerdekaan pada hari ini disambut secara meluas di seluruh negara bagi memperingati kegigihan serta kejayaan orang terdahulu yang telah berusaha berjuang dan berkorban mendapatkan hak dan kebebasan untuk negara tercinta.

“Kejayaan tersebut adalah kemenangan untuk diraikan oleh generasi akan datang seterusnya membangkitkan perasaan bangga apabila menyedari bahawa nikmat keamanan dan kejayaan negara merupakan hasil pengorbanan dan titik peluh nenek moyang kita dahulu,” katanya.

Justeru, katanya orang ramai perlu terus mengibarkan Jalur Gemilang sebagai memperingati kemerdekaan dan melengkapkan penghayatan setiap manusia terhadap makna dan hakikat kemerdekaan walaupun negara masih bergelut dengan pandemik COVID-19.

“Walaupun tahun ini kita tidak ada sambutan hari Merdeka seperti kebiasaan berikutan COVID-19, namun pengisian merdeka itu masih boleh dilakukan seperti mengadakan solat hajat di rumah atau di masjid. Kita perlu menjadikan al-Quran dan sunah sebagai rujukan utama dalam hidup,” katanya.- BERNAMA


Saloma, Puspawangi terima vaksin

“Saya suka dengan nama diberikan dan menganggap ia unik, setakat ini memang jarang saya jumpa dengan individu yang memiliki nama yang sama,” katanya kepada Bernama di sini semalam.

Mesra disapa Wangi oleh ahli keluarganya, anak kedua daripada lima beradik itu berkata nama yang diperoleh kemungkinan kerana ibu bapanya meminati filem Musang Berjanggut arahan dan lakonan seniman negara Allahyarham Tan Sri P. Ramlee bersama seniwati Allahyarhamah Saadiah.

Berkongsi proses menerima suntikan vaksin, Puspawangi yang ditemani sepupunya Malina Aweng, 21, berkata dia lega selepas menerima suntikan pertama itu bagi melindungi dirinya dan orang lain daripada dijangkiti virus COVID-19.

“Saya tak takut pun, rasa tak sabar nak disuntik kerana vaksin memang ia baik untuk kita dan proses suntikan hanya sekejap sahaja,” kata Orang Asli suku kaum Semaq Beri itu.

Kehadiran Saloma turut memeriahkan suasana apabila ada yang mengusiknya untuk mendendangkan lagu, namun ibu kepada lapan cahaya mata itu hanya membalasnya dengan senyuman.

“Nama itu cukup orang kenali dan sudah menjadi kebiasaan menjadi tumpuan ketika berada di mana-mana, memang selalu orang berseloroh suruh nyanyi,” katanya yang memiliki nama sama dengan biduanita pertama negara.

Sementara itu Ahli Parlimen Maran Datuk Seri Dr Ismail Abd Muttalib berkata kerjasama Tok Batin dan Jabatan Penerangan menerusi hebahan oleh van bergerak memainkan peranan penting dalam memberikan penerangan mengenai kepentingan vaksin kepada penduduk Orang Asli Sungai Jempol, di sini.

Timbalan Menteri Perumahan dan Kerajaan Tempatan itu berkata kira-kira 100 penduduk kampung berkenaan menerima vaksin jenis Sinovac dengan suntikan kedua dijangka diberikan pada 23 Julai.

“Setakat ini kita menerima respons yang positif dan kita akan cuba vaksinkan seramai yang mungkin penduduk di lapan kampung Orang Asli di daerah ini,” katanya.


PDRM cadang akta dadah dipinda

DURIAN TUNGGAL 12 Jun – Polis Diraja Malaysia (PDRM) mencadangkan supaya kerajaan meminda akta berkaitan penyalahgunaan dadah selaras perkembangan semasa penggunaan bahan terlarang itu.

Pengarah Jabatan Siasatan Jenayah Narkotik (JSJN) Bukit Aman Datuk Ayob Khan Mydin Pitchay berkata, pihaknya telah mencadangkan perkara itu kepada Kementerian Dalam Negeri (KDN) sebelum dibawa ke Jabatan Peguam Negara untuk diperhalusi.

Katanya, sebagai contoh, jenis dadah yang kini banyak disalah guna penagih di negara ini adalah syabu dan pil ekstasi berbanding heroin.

“Sebelum ini, bagi heroin 15 gram memang hukuman gantung (tetapi) bagi syabu dan pil ekstasi ialah 50 gram (hukuman gantung)… jadi kita nak kurangkan lagi (hukuman dikenakan bagi berat syabu kepada 15 gram).

“Bagi syabu pun kita nak kurangkan 15 gram sebab sekarang ini banyak yang digunakan oleh penagih dadah adalah syabu, itu yang perlu kita pinda,” katanya.

Beliau berkata demikian pada sidang media selepas menyampaikan forum dalam Seminar Seminar Isu Sosial Masyarakat 2022 diadakan di Dewan Canselor Universiti Teknikal Malaysia Melaka (UTeM), di sini hari ini.

Mengulas lanjut, Ayob Khan berkata pihaknya turut menyenaraikan bahan kimia lain yang terlarang digunakan untuk menghasilkan dadah jenis baharu seperti syabu, ketamin, pil yaba dan pil kuda.


The Tanah Air has always been cosmopolitan

THE Malays have two sets of narratives in encounters with the West – one is actual, the other mythical/ metaphysical. Melaka was one of the earliest places of encounters, in both sense of the word, producing the Ferringhis and Rum (Rome).

These are popular conceptions of the world, forging our consciousness as a nation. And so when the Ferringghis arrived at the shores of Melaka, in less than civilized ways, the sight was familiar. So also with the Belanda. The Melakans and Malays were used to seeing a wide assortment of people. The Europeans to them was just another aspect of that diversity.

The area of land and water where the winds meet – the geographical markers of ‘atas angin’ (above the wind) and ‘bawah angin’ (below the wind) have always evoke the cosmopolitan nature of the Tanah Air.

The Tanah Air brings together a continuing narrative evoked by maritime and cultural crossroads from much earlier on. The Tanah Air is a larger than life concept.

There is a common history, deep linguistic and cultural roots, and a general awareness of the role of the sea that brings peoples from both the lands above the wind, and the lands below the wind. In recent times, there is a new wave in the Malay narrative on the archipelago.

Not only from the inside, but also from observers external to the Nusantaria, as Philip Bowring describes the rantau in his 2019 book Empire of the Winds: The Global Role of Asia’ Great Archipelago.

To the former journalist, Cambridge University history graduate and student of the history and economy of maritime Asia, Nusantaria expresses the larger region of the Archipelago, not only confined to Nusantara, as commonly understood to refer to what is now the Indonesia islands.

Bowring was a familiar figure in Kuala Lumpur in the 1980s, writing about Malaysia and the region in his International Herald Tribune column.

I was then a cadet reporter with Bernama, the Malaysian National News Agency. He uses ‘Nusantaria’ to denote a broader zone, the single maritime region between the northern entrance to the Melaka and Luzon straits, and the Banda islands in the extreme east of the archipelago. The narrative on the Tanah Air, while predominantly describing the Malay world, also touches Taiwan and Madagascar, the coastal Thai, Chinese, Tamil and other players in the history of the exchange of goods, peoples and ideas both within the region and with peoples to the west and north-east.

Bowring also notes Nusantari’s correspondence to the term ‘Nusantao’ used by the archeologist of Southeast Asia, Wilhelm Solheim. Nusantao refers to the mostly Austronesian speaking peoples of the ancient trading networks of the islands and coasts, where tao means people in many Austronesia languages.

Many other terms were used by various powers and civilizations. These included the Japanese term ‘Tonan Ajiya’ which means ‘South East Asia,’ (used from the late nineteenth century) Cham Sea, Malay Sea, and the Spice Sea.

The China seas only came into Western use around 1800. ‘South’ was added in the early twentieth century. To the Chinese, the region was the ‘Nanyang’, meaning the South Seas.

Nevertheless, this region’s history is poorly known, more so from within. The Tanah Air was once a connected whole, with a collective memory and a common history. But post colonial states prefer their own identities, where history begins from the moment past midnight of the year of their political liberation.

The past is ignored. Cultures and cosmologies regressed. Identities remain hidden, fragmented or lost. History remains the poor soul of the Tanah Air.

Geography is lost to Google. Austronesia becomes a meaningless word, notwithstanding it is the first instance of a linguistic marker with shared genetics and cultural characteristics.

The Melaka strait was central. Before Melaka, there was Srivijaya, and Kedah and many more. The foreign traffic made the ports cosmopolitan. Melaka’ 84 languages were preceded by what was written in Arabic five centuries earlier – that even the parrots in Palembang could speak many languages including Arabic, Persian and Greek.

*Prof. Dato’ Dr. Ahmad Murad Merican is a Professor of Social and Intellectual History with the International Institute of Islamic Thought and Civilization, International Islamic University (ISTACIIUM). He is a Senior Fellow with the Southeast Asia Research and shun (SEARCH) at the De La Salle University, Manila, the Philippines


Gempa bumi Turkiye: Pasukan penyelamat Malaysia temukan enam mayat

GAZIANTEP (Turkiye), 11 Feb –  Pasukan MAS-01 SMART menemukan enam mayat mangsa gempa bumi di sebuah bangunan hotel dan kediaman tujuh tingkat yang runtuh sepenuhnya di Nurdagi di sini, pada Jumaat.

Lima mayat terdiri daripada seorang wanita dan empat lelaki dipercayai sekeluarga itu dijumpai pada 9.30 pagi waktu tempatan (2.30 petang waktu Malaysia) manakala mayat keenam iaitu seorang wanita ditemukan pada 2.10 petang (7.10 malam waktu Malaysia).

Pada Rabu, kerajaan Malaysia menghantar satu lagi pasukan SAR terdiri daripada 20 anggota Pasukan Mencari dan Menyelamat Khas Malaysia (SMART), 30 anggota Jabatan Bomba dan Penyelamat Malaysia dan 20 pegawai Angkatan Pertahanan Awam Malaysia.

Pemerhatian Bernama yang tiba di sini pada pukul 3 pagi waktu tempatan (8 pagi waktu Malaysia) pada Jumaat, mendapati bandar Nurdagi mengalami kemusnahan teruk, apabila bangunan kediaman setinggi dua hingga tujuh tingkat runtuh sepenuhnya.

Kawasan runtuhan ditugaskan kepada pasukan MAS-01 SMART ialah sebuah hotel dan kediaman setinggi tujuh tingkat yang runtuh sepenuhnya dan dipercayai terdapat lebih 100 mangsa terkorban dalam runtuhan bangunan itu.

Lebih menyedihkan, ramai anggota keluarga yang terselamat berkumpul di sekitar kawasan runtuhan berkenaan melihat usaha SAR yang dilakukan oleh pasukan penyelamat tempatan dan Malaysia dengan harapan dapat melihat anggota keluarga mereka dijumpai dalam keadaan masih hidup.

Namun, berdasarkan pengamatan Bernama, peluang untuk mangsa yang hidup dijumpai mungkin amat tipis berikutan sudah lama terperangkap serta cuaca sejuk melampau dengan bacaan kosong hingga tiga darjah Celcius pada waktu siang dan boleh menurun hingga -6 darjah Celcius pada waktu malam sehingga sebelum matahari terbit pada kira-kira 7.30 pagi.

Mangsa yang terselamat kebanyakannya masih berada di sekitar sini dan tinggal di khemah-khemah yang disediakan oleh The Disaster and Emergency Management Presidency (AFAD), sebuah agensi pengurusan bencana kerajaan Turkiye.

Difahamkan, ramai anggota pasukan MAS-01 SMART turut melakukan perkara sama, malah ramai antara mereka memberitahu hanya tidur dua atau tiga jam kerana cuaca yang amat sejuk.

Gempa bumi kuat berukuran 7.8 pada skala Richter yang melanda selatan Turkiye dan barat laut Syria pada Isnin lepas, telah meragut ribuan nyawa.

Jumlah korban dalam tragedi gempa bumi kuat di Turkiye terus meningkat dengan setakat ini seramai 20,318 orang dilaporkan terkorban manakala lebih 80,000 lagi cedera, lapor Agensi Anadolu (AA) memetik agensi bencana negara itu pada Jumaat.

Pada Selasa, Turkiye mengisytiharkan darurat selama tiga bulan di 10 wilayah iaitu Adana, Adiyaman, Diyarbakir, Gaziantep, Hatay, Kahramanmaras, Kilis, Malatya, Osmaniye dan Sanliurfa bagi memastikan misi SAR berjalan lancar.


Keputusan rayuan Abdul Azeez batal tuduhan rasuah, ubah wang haram pada 21 Mac

KUALA LUMPUR, 14 Mac – Keputusan rayuan bekas Pengerusi Tabung Haji Datuk Seri Abdul Azeez Abdul Rahim untuk membatalkan pertuduhan rasuah dan pengubahan wang haram yang dihadapinya, ditetapkan pada 21 Mac ini.

Peguam Amer Hamzah Arshad yang mewakili Abdul Azeez, ketika dihubungi pemberita hari ini berkata pihaknya menerima e-mel daripada Mahkamah Rayuan pada 9 Mac lepas bagi memaklumkan tarikh keputusan rayuan itu.

Abdul Azeez, 55, merayu terhadap keputusan Mahkamah Tinggi di sini pada 12 Mac tahun lepas yang menolak permohonannya untuk membatalkan tiga pertuduhan rasuah dan 10 pertuduhan pengubahan wang haram dihadapinya.

Hakim Datuk Muhammad Jamil Hussin ketika menolak permohonan itu berkata mahkamah mendapati kesemua pertuduhan itu tidak cacat dan berlandaskan peruntukan undang-undang.

Mahkamah Tinggi juga membenarkan permohonan Abdul Azeez yang juga Ahli Parlimen Baling, untuk menangguhkan perbicaraan kesnya di Mahkamah Sesyen di sini sementara menunggu keputusan rayuan di Mahkamah Rayuan.

Abdul Azeez menghadapi tiga pertuduhan menerima rasuah berjumlah RM5.2 juta berhubung projek jalan raya di Perak dan Kedah serta 10 pertuduhan pengubahan wang haram melibatkan jumlah keseluruhan RM13.9 juta yang didakwa diterima daripada syarikat Menuju Asas Sdn Bhd.

Dia dituduh melakukan perbuatan itu di CIMB Bank, Jalan Tun Perak di sini pada 8 Dis 2010 dan di Affin Bank, Pusat Bandar Puchong, Selangor pada 13 Jun 2017 dan 10 April 2018, manakala kesalahan pengubahan wang haram dilakukan di kawasan Lembah Klang antara 8 Mac 2010 dan 30 Ogos 2018.- BERNAMA


Konvensyen Nasional Kerajaan Perpaduan pada 14 Mei – Ahmad Zahid

Timbalan Perdana Menteri Datuk Seri Datuk Seri Dr Ahmad Zahid Hamidi konvensyen yang akan disertai oleh 20 parti dalam Kerajaan Perpaduan itu adalah untuk memperlihatkan  perpaduan dalam kalangan parti gabungan terhadap kepimpinan Perdana Menteri Datuk Seri Anwar Ibrahim.

“Sebanyak 20 parti di dalam Kerajaan Perpaduan ini dengan empat gabungan utama dalam parti akan berada pada satu tempat dan pada waktu yang sama.

Ia bagi kita kita memperlihatkan solidariti dalam kalangan parti gabungan dan yang paling penting dukungan daripada UMNO cukup padu,” katanya pada sidang media selepas mempengerusikan Mesyuarat Majlis Tertinggi UMNO 2023-2026 yang pertama di sini hari ini.

Ahad lepas, Perdana Menteri Datuk Seri Anwar Ibrahim dilapor berkata satu konvensyen bersama parti-parti dalam Kerajaan Perpaduan akan diadakan bagi memastikan gerak langkah dan hala tuju yang seiring dalam memimpin negara.

Anwar yang juga Pengerusi Pakatan Harapan (PH) itu berkata konvensyen itu juga antara lain bertujuan untuk menentukan pemikiran dan dasar yang sama dalam parti-parti yang membentuk Kerajaan Perpaduan.

Mengenai rundingan kerusi bagi menghadapi Pilihan Raya Negeri (PRN) nanti, Ahmad Zahid berkata perkara itu belum dibincangkan secara rasmi dengan parti-parti dalam Kerajaan Perpaduan.

Ahmad Zahid berkata namun perkara yang penting untuk UMNO ketika ini adalah untuk terus mempertahankan Kerajaan Perpaduan dengan terus mendukung sepenuhnya pimpinan Anwar sebagai Perdana Menteri.

Sementara itu, Ahmad Zahid yang juga Menteri Kemajuan Desa dan Wilayah berkata beliau juga akan menghadiri majlis berbuka puasa bersama pegawai-pegawai kerajaan setiap negeri sepanjang Ramadan tahun ini.

”Kita akan juga libatkan rakan daripada parti di dalam Kerajaan Perpaduan … untuk bersama menghadiri majlis (berbuka puasa ini) setiap hari di negeri berlainan,” katanya. – BERNAMA


APMM tahan bot nelayan tempatan dikendalikan enam warga Myanmar

GEORGE TOWN, 27 Jan – Agensi Penguatkuasaan Maritim Malaysia (APMM) Pulau Pinang menahan sebuah bot nelayan tempatan yang dikendalikan oleh enam kru warga Myanmar yang tidak memiliki sebarang dokumen perjalanan diri, semalam.

Pengarahnya Kapten Maritim Abd Razak Mohamed berkata kapal APMM yang sedang menjalankan rondaan Op Pertiwi telah menjalankan pemeriksaan terhadap bot nelayan kelas C itu 21 batu nautika barat daya Pulau Kendi, dekat sini pada 12.30 tengah hari.

“Pemeriksaan mendapati bot nelayan yang berpangkalan di Bagan Hutan Melintang, Perak itu dikendalikan oleh seorang tekong dan lima kru yang kesemuanya warga Myanmar berumur antara 24 dan 33 tahun.

”Pemeriksaan lanjut ke atas dokumen mendapati mereka tidak mempunyai sebarang surat pengenalan diri yang sah dan pemilik bot telah melakukan kesalahan menggajikan warga asing tanpa kebenaran Ketua Pengarah Jabatan Perikanan Malaysia,” katanya dalam kenyataan hari ini.

Beliau berkata mereka ditahan kerana disyaki melakukan kesalahan di bawah Akta Perikanan 1985 kerana melanggar syarat sah lesen iaitu menggunakan warga asing tanpa kebenaran dan Akta Imigresen 1959/63 kerana tidak memiliki dokumen pengenalan diri yang sah.

Katanya APMM Pulau Pinang mendapati masih terdapat pengusaha atau pemilik bot yang berdegil menggunakan pendatang tanpa izin untuk bekerja di atas bot mereka walaupun tangkapan dan amaran dibuat sebelum ini.


SPRM tahan bekas KPSU

KUALA LUMPUR 6 Okt. – Suruhanjaya Pencegahan Rasuah Malaysia (SPRM) menahan seorang bekas ketua penolong setiausaha (KPSU) sebuah kementerian kerana disyaki menerima rasuah melibatkan satu tender kementerian berkenaan.

Menurut sumber SPRM, suspek lelaki berumur 42 tahun itu kini menjawat jawatan pengarah di sebuah pusat latihan ditahan ketika memberi keterangan di Ibu Pejabat SPRM Putrajaya, semalam.

“Tender tersebut difahamkan diberikan kepada tiga syarikat milik individu yang sama dengan nilai tender berjumlah RM118 juta bagi tempoh dua tahun dari 2019 hingga 2020,” katanya kepada Bernama.

Sementara itu, Timbalan Ketua Pesuruhjaya (Operasi) SPRM Datuk Seri Ahmad Khusairi Yahaya ketika dihubungi mengesahkan penahanan tersebut tetapi enggan mengulas lanjut.


BAM restructures coaching set up for Thomas/Uber Cup, Olympics

KUALA LUMPUR May 17 — The Badminton Association of Malaysia (BAM) has restructured the coaching setup of the national team in preparation for the Thomas and Uber Cup finals, and also the Tokyo Olympics.

BAM president Datuk Seri Mohamad Norza Zakaria said the men’s singles department would see the return of Hendrawan as head coach and Datuk Tey Seu Bock as his assistant.

The experienced duo have an established track record of guiding former world number one Datuk Lee Chong Wei in achieving the silver medal at the Rio Olympics in 2016.

The men’s doubles department will be headed by Indonesia’s doubles champion, Flandi Limpele. He will be assisted by Rosman Razak and Hoon Thien How.

Former national top doubles player, Chan Chong Ming will take over the reins at the women’s doubles department and he will be supported by Chin Ee Hui and Wong Pei Tty.

In a move to beef up the mixed doubles, Paulus Firman will be tasked with revitalising the department together with his assistant Teo Kok Siang.

“It is my hope that these changes will further rejuvenate the national team and motivate the players to utilise the extended time frame to prepare for the Thomas and Uber Cup finals, set to take place in Aarhus, Denmark from 3_11 Oct and the Tokyo Olympics from 23 July till 8 Aug 2021.

“We at BAM will continue to look for avenues to strengthen our coaching team in order to help our relatively youthful squad to realise their full potential and ultimately, make the country proud,” said Mohamad Norza.


MU ‘curi’ satu mata

Walaupun gagal mencatat kemenangan hatrik selepas aksi Liga Super disambung awal bulan ini, namun mata minima yang dibawa pulang itu sekurang-kurangnya berjaya membantu skuad Hang Tuah terus menjauhi zon penyingkiran dan mendekati kedudukan tiga terbaik.

Dalam aksi yang berlangsung dalam hujan renyai itu, anak buah Zainal Abidin Hassan terlebih dahulu di depan pada minit ke-39 hasil jaringan penyerang import, Uche Agba yang berjaya merembat deras bola menembusi gawang lawan yang dikendali Mohd Khairulazhan Mohd Khalid.


Syarikat penerbangan perlu pastikan penumpang isi MySejahtera, ada kad pengembara

SEPANG, 1 April – Syarikat penerbangan perlu memastikan penumpang ke Malaysia sudah memuat turun aplikasi MySejahtera dan mendapatkan kad pengembara sebelum berlepas, kata Menteri Kesihatan Khairy Jamaluddin.

Beliau berkata selain melancarkan urusan dokumentasi pengembara apabila tiba di Malaysia, mempunyai kad pengembara juga adalah syarat yang ditetapkan dalam protokol kesihatan Malaysia ketika ini.

“Saya telah bertanya kepada pengembara berkaitan dengan pengalaman mereka (ke Malaysia), dan mereka memaklumkan tiada apa-apa masalah, sangat mudah untuk mereka dapat kad pengembara dalam MySejahtera.

“Dan ini (kad pengembara) telah banyak membantu, sebab itu kita tidak nampak apa-apa kesesakan berlaku di KLIA (Lapangan Terbang Antarabangsa Kuala Lumpur) dan pintu masuk antarabangsa yang lain,” katanya pada sidang media selepas meninjau perkembangan pembukaan semula sempadan negara di Lapangan Terbang Antarabangsa Kuala Lumpur 2 (klia2), di sini hari ini.

Khairy berkata seramai 346 anggota kesihatan turut ditugaskan secara syif di 75 pintu masuk antarabangsa iaitu udara, laut dan darat di seluruh negara mulai hari ini sempena pembukaan semula sempadan.

“Di KLIA dan klia2, jumlah keseluruhan anggota kesihatan yang ditugaskan ialah 250 orang. Mereka akan membantu agensi lain untuk memastikan semua protokol kesihatan dapat dipatuhi oleh semua pengembara yang masuk ke Malaysia,” katanya.

Pada 8 Mac lepas, Perdana Menteri Datuk Seri Ismail Sabri Yaakob mengumumkan sempadan negara dibuka semula pada 1 April selari dengan perancangan negara memasuki fasa peralihan ke endemik.

Dalam pada itu, Khairy berkata kestabilan politik dan pimpinan kerajaan di bawah Ismail Sabri banyak membantu negara sehingga sampai ke tarikh keramat hari ini, iaitu pembukaan semula sempadan negara.

“Bukan hanya sempadan buka, tapi prosedur operasi standard (SOP) yang lain dapat kita longgarkan seperti solat Jumaat dapat kita rapatkan saf. Ini adalah usaha kerajaan pimpinan Perdana Menteri yang telah meletakkan satu ‘exit plan’ yang jelas… ini adalah pemangkin kepada pemulihan negara,” katanya.


SPM 2021: Lebih 3,000 pusat peperiksaan ujian bertutur, mendengar dan ujian amali sains disediakan

KUALA LUMPUR, 7 Feb – Sebanyak 3,382 pusat peperiksaan disediakan bagi Ujian Bertutur dan Ujian Mendengar (Bahasa Melayu dan Bahasa Inggeris) serta Ujian Amali Sains peperiksaan Sijil Pelajaran Malaysia (SPM) 2021 akan beroperasi secara berperingkat di seluruh negara bermula esok.

Lembaga Peperiksaan, Kementerian Pendidikan (KPM) dalam kenyataan hari ini memaklumkan 50,514 petugas peperiksaan dilantik bagi kelancaran pengurusan dan pengendalian peperiksaan berkenaan.

Ujian Bertutur Bahasa Melayu akan dilaksanakan bermula esok hingga Khamis ini (10 Feb), Ujian Bertutur Bahasa Inggeris pada 22 hingga 24 Feb ini manakala Ujian Mendengar kedua-dua bahasa itu akan dibuat pada 21 Feb, melibatkan 401,927 calon bagi Bahasa Melayu dan 401,087 calon bagi Bahasa Inggeris.

Ujian Amali Sains untuk subjek Fizik, Kimia dan Biologi akan dilaksanakan pada 15 Feb melibatkan 91,962 calon (Fizik); 93,353 calon (Kimia) serta 72,669 calon (Biologi) manakala Ujian Amali Sains (Sains Tambahan) dijalankan pada 17 Feb dengan 1,049 calon.

“Lembaga Peperiksaan mengingatkan semua calon agar merujuk jadual waktu peperiksaan yang boleh dimuat turun di http://lp.moe.gov.my. untuk mendapatkan maklumat mengenai tarikh, masa, kod dan kertas peperiksaan serta arahan dan amaran yang perlu dipatuhi semasa peperiksaan berlangsung,” menurut kenyataan itu.

Calon juga diingatkan membawa dokumen pengenalan diri dan Pernyataan Pendaftaran Peperiksaan ke pusat peperiksaan serta mematuhi garis panduan Pengurusan Pentaksiran Pusat dan Peperiksaan Awam serta prosedur operasi standard ditetapkan Majlis Keselamatan Negara dan Kementerian Kesihatan bagi pencegahan wabak COVID-19. – BERNAMA


Tiada kompromi terhadap individu menyalahi Akta Kanak-Kanak- Rina

SEPANG 27 Mac. – Kementerian Pembangunan Wanita, Keluarga dan Masyarakat tidak akan berkompromi dengan mana-mana pihak yang disyaki terlibat dengan penderaan dan penganiayaan kanak-kanak yang boleh menjadi kesalahan jenayah di bawah Akta Kanak-Kanak 2001.

Menterinya Datuk Seri Rina Mohd Harun berkata pihaknya memandang serius penularan klip video yang menunjukkan seorang guru tadika melakukan kekerasan ke atas anak muridnya.

“Kementerian menggesa pihak berkuasa untuk mengambil tindakan tegas terhadap individu yang terbukti melakukan kesalahan terhadap kanak-kanak,” katanya kepada pemberita selepas menyampaikan Bantuan Kewangan Pengoperasian Tahunan dan Penubuhan PAWE (Pusat Aktiviti Warga Emas) Baharu Zon Tengah 2021, di sini, hari ini.

Video berdurasi 10 saat itu yang mencetuskan kemarahan orang awam memaparkan seorang guru wanita mengangkat dan menghempas seorang murid lelaki sambil disaksikan oleh murid-murid tadika yang lain.

Rina berkata beliau juga akan bekerjasama dengan Kementerian Pendidikan (KPM) berhubung isu itu memandangkan tadbir urus tadika terletak di bawah KPM.

Ketua Polis Daerah Shah Alam ACP Baharudin Mat Taib semalam dilaporkan berkata polis telah menerima laporan isu itu yang dibuat oleh ibu mangsa dan kes disiasat di bawah Seksyen 31 (1) Akta Kanak-kanak 2001. Guru tersebut telah dipanggil untuk memberikan keterangan kepada polis.


Tukang masak dipenjara tiga tahun kerana miliki item Daesh

KUALA LUMPUR 15 April. – Seorang tukang masak sebuah hotel di Singapura tersenyum lebar selepas Mahkamah Tinggi di sini hari ini menjatuhkan hukuman penjara tiga tahun atas enam kesalahan memiliki pelbagai item berkaitan kumpulan pengganas Daesh, tahun lalu.

Hakim Collin Lawrence Sequerah menjatuhkan hukuman itu terhadap Mohd Firdaus Kamal Intdzam, 34, selepas dia mengaku bersalah atas kesemua pertuduhan memiliki item-item itu, antaranya, dua keping kad memori, sehelai bendera, empat buah buku dan dua buah telefon bimbit.

Kesemua kesalahan itu didakwa dilakukan di kawasan Kementerian Kesihatan Malaysia, pekarangan laluan bas masuk, Balai Ketibaan Kompleks Kastam, Imigresen dan Kuarantin, Bangunan Sultan Iskandar, Johor Bharu pada jam 10.40 pagi, 5 Ogos 2020.

Dia didakwa mengikut Seksyen 130 JB (1) (a) Kanun Keseksaan (Akta 574) yang membawa hukuman penjara maksimum tujuh tahun atau dengan denda dan boleh dilucutkan hak mana-mana item.

Mahkamah menjatuhkan hukuman penjara tiga tahun bagi setiap pertuduhan dan memerintahkan kesemua hukuman itu bermula dari tarikh tertuduh ditangkap pada 5 Ogos 2020.

Terdahulu, Timbalan Pendakwa Raya (TPR) Sarah Khalilah Abdul Rahman memohon hukuman berbentuk pemenjaraan antara tiga dan empat tahun dikenakan ke atas tertuduh mengikut trend hukuman bagi kes-kes terdahulu di bawah Seksyen 130JB Kanun Keseksaan.

“Walau apa pun alasan mitigasi yang diberikan oleh tuduhan yang bersifat peribadi, mahkamah mesti mempertimbangkan keseriusan kesalahan itu serta hukuman mesti mencerminkan sebagai langkah pencegahan kepada komuniti dan orang awam.

“Dan terutama bagi kesalahan berkaitan keganasan, mahkamah perlu mengambil kira notis kehakiman terhadap ancaman berterusan berkaitan keganasan di dalam dan sekitar rantau ini,” katanya yang mengendalikan kes itu bersama TPR Rohaiza Abd Rahman.


Bukti kejayaan dalam suasana ‘norma baharu’

BUKIT KATIL 13 Ogos – Walaupun berdepan kepayahan menuntut ilmu dalam suasana norma baharu, namun itu tidak mematahkan semangat graduan Melaka International College of Science & Technology (MiCoST) membuktikan kejayaan.

Nazirah Ibrahim, 24, graduan jurusan Diploma Farmasi Fakulti Sains Kesihatan membuktikan kesungguhannya membuahkan hasil apabila merangkul Anugerah Graduan Terbaik Akademik pada pada Majlis Konvokesyen ke-8 MiCoST, hari ini.

“Menempuhi dunia pelajar dalam keadaan pandemik COVID-19 memuncak di negara ini sememangnya satu pengalaman yang sukar digambarkan kerana pelbagai faktor boleh menjurus kepada kegagalan.

“Paling saya ingat ketika setiap kali kelas dalam talian dan ketika itu juga jaringan internet tidak baik, sukar untuk belajar sebegitu, sukar fokus dan paling memedihkan apabila dimaklumkan pensyarah latihan industri terpaksa ditangguhkan ekoran kes COVID-19 yang sedang tinggi ketika itu.

“Namun, saya percaya perkara sedemikian wajar dilalui untuk memperoleh kejayaan sebagaimana hari ini,” katanya yang kini sedang bekerja dan menangguhkan niat untuk menyambung pelajaran.

Nazirah ditemui Melaka Hari Ini (MHI) pada Majlis Konvokesyen ke-8 Melaka International College of Science & Technology (MiCoST) di sebuah Resort di Bukit Katil, di sini, hari ini.

Dalam majlis itu, seramai 261 graduan MiCoST daripada tiga fakulti iaitu Fakulti Teknologi Maklumat dan Multimedia; Fakulti Sains Kesihatan dan Fakulti Pengurusan Perniagaan menerima diploma yang disampaikan Exco Pendidikan dan Teknologi negeri Datuk Rais Yasin.

Hadir sama, Timbalan Pengerusi Lembaga Pengarah MiCoST Datuk Wira Dr. Abu Bakar Mohamad Diah dan Ketua Eksekutif MiCoST Akmal Abdul Manap.

Nurul Afiqah yang merupakan graduan Jurusan Diploma Rekabentuk Grafik Fakulti Teknologi Maklumat meraih anugerah itu di atas kejayaannya dalam pertandingan melukis ‘doodle’, selain turut cemerlang dalam akademik dan kokurikulum.

“Alhamdulillah, saya rasa bangga dengan anugerah diberikan di atas usaha saya sendiri selain sokongan ibu bapa kawan-kawan yang tidak putus menyokong minat saya dalam bidang seni.

“Paling saya ingati apabila memenangi pertandingan melukis Doodle di Muzium Nelayan di tempat kelahiran sy di Johor Bahru. Bermula dari situ nasib saya terus berubah dan sering untuk menghantar lukisan ke mana-mana pertandingan lukis Doodle.

“Ia juga berkat sokongan semua orang disekeliling saya terutama ibu bapa, rakan-rakan dan pensyarah yang mana walaupun ada suatu ketika pembelajaran terjejas akibat pandemik, namun berkat sokongan semua membuatkan saya terus bersemangat untuk mencipta kejayaan pada hari ini,” katanya yang kini menyambung pelajaran dalam bidang Multimedia di Universiti Kuala Lumpur.


KBS beri komitmen kepada FAM bida tuan rumah kelayakan Piala Asia 2023

PUTRAJAYA, 17 Jan – Kementerian Belia dan Sukan (KBS) memberi komitmen tinggi terhadap usaha Persatuan Bolasepak Malaysia (FAM) untuk membida sebagai tuan rumah pusingan ketiga Kelayakan Piala Asia 2023 yang dijadual berlangsung Jun depan.

Menterinya Datuk Seri Ahmad Faizal Azumu berkata KBS akan bekerjasama rapat dengan FAM dalam memastikan usaha tersebut berjaya dan berjalan lancar.

Beliau berkata sokongan penuh akan diberikan kepada FAM supaya badan induk bola sepak negara itu tidak berdepan masalah untuk menjadi tuan rumah kepada saingan kumpulan kelayakan tersebut.

“Saya memberikan komitmen daripada KBS untuk bekerjasama rapat bagi memastikan apabila kita melakukan bidaan, ia akan mendapat hasil yang kita idam-idamkan dengan berjaya mendapat peluang jadi tuan rumah,” katanya pada sidang media majlis pecah tanah ibu pejabat baharu FAM di Presint 5 di sini hari ini.

Sebelum ini, media tempatan melaporkan bidaan sebagai tuan rumah itu menjadi antara matlamat utama FAM bagi memastikan pasukan negara mempunyai kelebihan beraksi di gelanggang sendiri dalam misi layak ke pusingan akhir Piala Asia 2023.

Pengurus skuad kebangsaan yang juga Timbalan Presiden FAM Datuk Mohd Yusoff Mahadi dilapor sebagai berkata jaminan daripada kerajaan cukup penting supaya ia dapat dianjurkan tanpa sebarang masalah.

Sementara itu, Presiden FAM Datuk Hamidin Mohd Amin berkata kekangan yang perlu ditangani pihaknya dalam membida sebagai tuan rumah adalah berkaitan proses kuarantin selama tujuh hari yang ditetapkan kerajaan ketika ini.

“Isunya tujuh hari kuarantin, lain isu tiada. Kita kena ingat, dalam kita tengah nak bida berpuluh lagi negara tengah buat perkara sama. Tak semestinya kita bida kita boleh dapat, kita kena bagi yang terbaik,” katanya.

Menurut Hamidin, dalam usaha membida juga FAM perlu menyediakan antaranya tempat penginapan, venue pertandingan dan padang latihan yang terbaik serta mampu mengikut prosedur operasi standard (SOP) ditetapkan.

Skuad Harimau Malaya kini dalam misi melayakkan diri ke pusingan akhir Piala Asia 2023 selepas kali terakhir beraksi di kejohanan itu ketika menjadi tuan rumah bersama pada edisi 2007.


Protest anti kerajaan bertukar ganas di Bangkok

Penunjuk perasaan antikerajaan Thailand kembali melakukan protes jalanan di Bangkok pada Sabtu, di mana mereka berkumpul di Monumen Demokrasi susulan penahanan empat pemimpin tunjuk perasaan baru-baru ini yang didakwa mengikut Seksyen 112 Kanun Keseksaan negara itu, yang juga dikenali sebagai lèse-majesté kerana menghina monarki dalam demonstrasi tahun lalu.

Ketika malam menjelang, penunjuk perasaan berarak ke Sanam Luang, berhampiran Istana Diraja. Walau bagaimanapun, mereka disekat oleh wayar berduri dan halangan. Terdapat pertempuran kecil dengan polis.

Media tempatan melaporkan beberapa letupan kecil dipercayai alat letupan buatan sendiri dan mercun didengar semasa kebuntuan. Cat merah dan botol dilempar ke arah polis.

Terdahulu, penunjuk perasaan berkumpul di Monumen Demokrasi yang mendesak kerajaan membatalkan Seksyen 112. Mereka menutup monumen itu dengan kain merah besar yang mewakili darah pejuang demokrasi.

Sejak pertengahan Julai, penunjuk perasaan antikerajaan telah berhimpun di Bangkok dan bandar-bandar lain, mengulangi tuntutan mereka untuk perubahan politik termasuk agar perdana menteri meletakkan jawatan, pembubaran Parlimen, pindaan perlembagaan dan reformasi monarki.

Seorang daripada pemimpin penunjuk perasaan itu berkata satu lagi protes akan diadakan di Monumen Demokrasi jika rakan-rakan mereka tidak dibebaskan dalam masa tujuh hari.


DUN Pantai Kundor: Korban tiga lembu manfaat 300 asnaf, anak yatim

Program yang diadakan di Kompleks JAPERUN Pantai Kundor itu dibantu oleh kepimpinan empat sayap UMNO Dewan Undangan Negeri (DUN) Pantai Kundor termasuk ketua cawangan dan pemimpin setempat.

Selain itu, ia turut mendapat kerjasama Rumah Anak Yatim Pantai Kundor, Balai Bomba dan Penyelamat (BBP) Tangga Batu, Balai Polis Tanjung Kling dan Tanjung Bruas Port.

Ahli Dewan Undangan Negeri (ADUN) Pantai Kundor Tuminah Kadi berkata, program yang diadakan secara bergotong-royong itu bakal menjadi acara tahunan memandangkan ibadah korban merupakan sunat muakkad iaitu sunat yang sangat dituntut bagi orang baligh, berakal, merdeka serta berkemampuan untuk melaksanakannya.

Katanya, agihan daging korban itu kemudiannya diagihkan kepada anak yatim, asnaf, ibu tunggal dan golongan yang kurang berkemampuan di DUN itu.

“Alhamdulillah, sebanyak 300 pek daging korban telah diagihkan kepada golongan yang memerlukan di Pantai Kundor dengan kerjasama semua yang terlibat dalam majlis ini.

“Terima kasih diucapkan kepada semua yang terlibat. Semoga ibadah dan amal kebajikan yang dilakukan atas dasar keikhlasan dan ketakwaan kepada Allah SWT ini mendapat ganjaran pahala berlipat-ganda,” katanya.


ITBM lantik Sakri Abdullah sebagai pengarah urusan/CEO

KUALA LUMPUR 12 Mac. – Institut Terjemahan dan Buku Malaysia (ITBM) melantik Sakri Abdullah sebagai Pengarah Urusan/Ketua Pegawai Eksekutif (CEO) yang baharu, berkuat kuasa 1 Mac lalu.

Pengerusi Lembaga Pengarah ITBM Sabri Azit berkata pelantikan Sakri adalah langkah tepat dalam memastikan segala usaha dan hala tuju untuk ITBM kembali memperkasakan fungsi asal penubuhannya pada 1993 bergerak lancar.

“ITBM akan memberi fokus penuh kepada peranan asalnya iaitu khidmat terjemahan, kejurubahasaan, latihan serta menawarkan khidmat penerbitan secara komersial selain mengukuhkan fungsi untuk menjadi badan payung dalam industri terjemahan di peringkat tempatan dan antarabangsa.

“Ia satu tanggungjawab yang mencabar tetapi dengan sokongan semua pihak, kami yakin ITBM akan menjadi organisasi yang lebih kukuh serta mampu menyediakan perkhidmatan terbaik dan berkualiti sekali gus membentuk budaya serta modal insan yang lebih berdaya saing,” katanya dalam kenyataan hari ini.

Menurutnya pelantikan Sakri sebagai CEO selepas lebih dua tahun jawatan itu kosong jelas membuktikan kedudukan dan keberadaan ITBM dalam industri kekal relevan dan kembali meraih perhatian serta kepercayaan kerajaan untuk terus menyumbang peranan memperkasakan bidang penterjemahan negara.

Sakri yang berkelulusan Sarjana Pendidikan daripada Institut Keguruan dan Ilmu Pendidikan (kini dikenali sebagai Universitas Negeri Makasar), Ujung Padang, Indonesia, mempunyai pengalaman 26 tahun berkhidmat di ITBM.

Beliau memulakan kerjaya di ITBM pada 1995 sebagai Eksekutif Penyelidikan dan Pembangunan Perniagaan dan sejak itu menjawat pelbagai jawatan, antaranya Ketua Unit Jualan dan Pemasaran, Ketua Unit Penerbitan, Ketua Jabatan Terjemahan dan Penerbitan serta Ketua Jabatan Penerbitan sebelum menyandang jawatan Pengurus Besar pada 2014 dan memangku jawatan Pengarah Urusan sejak 15 Oktober 2018.


Perkasa perpaduan ummah, fokus utama Menteri Agama

PUTRAJAYA, 5 Dis – Usaha memperkasakan perpaduan ummah akan menjadi fokus utama dalam bersama-sama ke arah pembangunan negara, kata Menteri Agama Senator Datuk Dr Mohd Na’im Mokhtar.

Beliau berkata ini berikutan situasi kini yang dilihat berlakunya perpecahan dalam kalangan masyarakat sekali gus menjadi antara isu besar yang wajar diberi tumpuan dan penyelesaian.

“Insya-Allah dengan berkat doa rakyat dan sokongan daripada semua agensi agama, kita akan pastikan supaya matlamat Islam itu dapat dimartabatkan di negara ini dan insya-Allah akan berjaya dalam usaha menyatukan kesemua ummah.

“Prinsip saya ialah ‘I seek to understand’. Hari ini, Perdana Menteri Datuk Seri Anwar Ibrahim akan mengadakan mesyuarat Kabinet yang pertama jadi saya akan lihat dahulu inti pati mesyuarat itu…apa yang ingin dibawa beliau (Anwar) supaya kita boleh menetapkan fokus untuk sama-sama bangunkan negara,” katanya.

Beliau berkata demikian ketika ditemui pemberita selepas mengimbas kad perakam waktu di pejabatnya sebagai simbolik bermulanya tugas beliau secara rasmi selaku menteri bagi portfolio itu di Bangunan Jabatan Kemajuan Islam Malaysia (Jakim) di Putrajaya, hari ini.

Dalam pada itu, Mohd Na’im berkata pertemuan bersama pihak berkepentingan seperti agensi-agensi kerajaan dan badan-badan berkaitan akan turut diadakan bagi memahami kehendak dan hasrat mereka ke arah memperkasakan ummah dan pembangunan negara.

Terdahulu, Mohd Na’im tiba di Bangunan Jakim pada 8.31 pagi dan mengimbas kad perakam waktu di pejabatnya pada 8.33 pagi sebelum mengadakan sesi bacaan yasin dan doa selamat.

Pada Sabtu lepas, beliau mengangkat sumpah jawatan sebagai Ahli Dewan Negara di Parlimen dan jawatan menteri di Istana Negara susulan pengumuman pembentukan Kabinet baharu oleh Perdana Menteri Jumaat lepas.